text:
Dagiti lehislatibo a distrito iti Ilocos Sur
Dagiti Lehislatibo a Distrito iti Ilocos Sur, ket dagiti umuna ken maikadua a distrito, ket isu dagitoy ti agdama a pannakabagi iti probinsia iti Ilocos Sur iti Kamara dagiti Pannakabagi ti Filipinas.
Daytoy a probinsia ket nabingbingay idi kadagiti tallo a kongresional a distrito manipud idi 1907 aginggana idi 1919. Ti Abra ket isu ti naudi a nairepresenta a kas paset iti daytoy a probinsia ken ti awan tattan a maikatlo a distrito idi 1919, kalpasan ti pannakaisublina a kas maysa a probinsia idi Marso 3, 1917 babaen ti Tignay Bilang. 2683 a nagbilin ti bukodna a pannakabagi, a daytoy ket nagpabassit ti dua a distrito ti Ilocos Sur.
Ti pannakaaramid ti Tignay Bilang. 2877 idi 1920 ket inurnos na ti amianan a laud ti Luzon, babaen ti panagikkat ti subprobinsia iti Amburayan idiay saan a nabingbingay a Probinsia ti Bantay ken naikapet dagiti dadduma a munisipalidad, ti Alilem, Ilocos Sur, Sigay, Sugpon, Suyo, ken ti kapitoliona a Tagudin a naipan dagitoy iti Ilocos Sur. Ti Lepanto a subprobinsia ti ili ti Angaki, Concepcion, San Emilio ken ti kapitoliona a Cervantes ket naikabilda babaen ti pannakaturay iti Ilocos Sur.
Daytoy a probinsia ket nairepresenta iti Temporario a Nailian a Kongreso a kas paset iti Rehion I manipud idi 1978 aginggana idi 1984, ken naelektado ti dua a pannakabagi a sapasap iti Kadawyan a Nailian a Kongreso idiay 1984. Ti Ilocos Sur ket nataginayon na ti dua a kongresional a distrito babaen ti baro a Batay-linteg a napasingkedan idi Pebrero 7, 1987, ken dagiti nabutosan a kamkameng iti naipulang a Kamara dagiti Pannakabagi a nangrugi met laeng iti dayta a tawen.
Ti umuna a distrito iti Ilocos Sur ket isu kadagiti orihinal a pannakabagi ti distrito a nanipud idi 1907 a saan a nagbalbaliw ti teritorio a nasakupan, a mairaman ti immuna a distrito ti Albay, ti immuna distrito iti Ilocos Norte ken ti maikadua, ken ti immuna a distrito iti Iloilo.
Dagiti linaon
Umuna a distrito[urnosen | urnosen ti taudan]
- Siudad: Siudad ti Vigan
- Munisipalidad: Cabugao, Magsingal, San Juan (Lapog), Santa Catalina, Santo Domingo, Sinait, Bantay (naisubli idi 1911), Caoayan (naisubli idi 1911), San Vicente (naisubli 1911), San Ildefonso (naisubli idi 1919)
- Populasion (2015): 292,280
- ^1 Naidutok iti Komision ti Filipinas idi 1913
- ^2 Nagtakem iti opisina kalpasan ti panangabak iti espesial a panagbubutos a natengngel idi 13 Oktubre 1913 tapno agtakem iti nabakante a tugaw
- ^3 Naasasinado idi agtaktakem idi Oktubre 10, 1970.
- ^4 Nagrenunsia idi Marso 7, 2011 kalpasan ti pannakabasol babaen ti Kangatuan a Korte iti Hong Kong para iti panagtagikua iti dakes a gamut.
- ^5 Nagtakem idi Mayo 30, 2011. Nabutusan ti espesial a panagbubutos idi Mayo 28, 2011 tapno lippasen ti panagturay ni Ronald V. Singson.
Maika-2 a distrito[urnosen | urnosen ti taudan]
- Siudad: Siudad ti Candon
- Munisipalidad: Banayoyo, Burgos, Galimuyod, Lidlidda, Nagbukel, Narvacan, Salcedo (Bauguen), San Esteban, Santa, Santa Cruz, Santa Lucia, Santa Maria, Santiago, Alilem (naipulang manipud ti Mountain Province 1920), Cervantes (naipulang manipud ti Mountain Province 1920), Gregorio del Pilar (Concepcion) (transferred from Mountain Province 1920), Quirino (Angaki) (naipulang manipud ti Mountain Province 1920), San Emilio (naipulang manipud ti Mountain Province 1920), Sigay (naipulang manipud ti Mountain Province 1920), Sugpon (naipulang manipud ti Mountain Province 1920), Suyo (naipulang manipud ti Mountain Province 1920), Tagudin (naipulang manipud ti Mountain Province 1920)
- Populasion (2015): 397,388
1907–1919[urnosen | urnosen ti taudan]
- Munisipalidad: Candon, Narvacan, Santa Cruz, Santa Lucia, Santa Maria, Santiago, San Esteban (naipulang idi 1911)
1919–1922[urnosen | urnosen ti taudan]
- Munisipalidad: Candon, Narvacan, San Esteban, Santa, Santa Cruz, Santa Lucia, Santa Maria, Santiago, Banayoyo (naibangon idi 1919), Lidlidda (naibangon idi 1919), Nagbuquel (naibangon idi 1919), Burgos (Nueva Coveta) (naibangon idi 1920), Bauguen (naibangon idi 1922), Galimuyod (naibangon idi 1922)
Maika-3 a distrito (awanen)[urnosen | urnosen ti taudan]
- Munisipalidad: Bangued, Bucay, Dolores, La Paz, Pidigan, Pilar, San Quintin, Santa, Tayum
Sapasap (awanen)[urnosen | urnosen ti taudan]
Kitaen pay[urnosen | urnosen ti taudan]
Dagiti nagibasaran[urnosen | urnosen ti taudan]
- Kongresional a Biblioteka iti Kamara dagiti Pannakabagi ti Filipinas


c: text/html

text:
Friday, November 21, 2014
FAMILY DEVELOPMENT SESSION, NAKAPOKUS ITI PAGSAYAATAN TI 4 P’S
Cabugao, Ilocos Sur – Segun ken ni Municipal 4 P’s Focal Person Miss Aida S. Cueto, agtultuloy nga ipatungpalda dagiti programa ti 4 P’s a pagbulbuligan ti DSWD-MSWDO ken ti LGU-Cabugao nga ipatungpal kadagiti 33 a barangay ti ili a Cabugao, Ilocos Sur.
Iti bulan ti Nobiembre 2014, ileklektiurda maipapan iti Egg Syllabus (importansia iti panangtaraonda iti ubing iti itlog) kadagiti iwayatda a Family Development Session (FDS) a kagiddan ti Supplemental Feeding Program nga iwaywayat ti MSWDO.
Innayon ni Miss Cueto a kalaksidan ti material a pakabuklan ti programa ket maipamaysa met a mairagpin ti pakaseknan ti espiritual a benneg ti panagbiagda tapno mabalanse ti panangsagrapda ti programa ket masustener ti panagbalinda a mapangnamnamaan ken responsable nga umili ti Cabugao, Ilocos Sur.
Buklen dagiti mapan mangmitmiting kadagiti barangay dagiti Team nga idauluan da Miss Aida S. Cueto ken ni Ms. Jessie Anne O. Tabut, Municipal Link-Cabugao. # (Web In-Action)
Iti bulan ti Nobiembre 2014, ileklektiurda maipapan iti Egg Syllabus (importansia iti panangtaraonda iti ubing iti itlog) kadagiti iwayatda a Family Development Session (FDS) a kagiddan ti Supplemental Feeding Program nga iwaywayat ti MSWDO.
Innayon ni Miss Cueto a kalaksidan ti material a pakabuklan ti programa ket maipamaysa met a mairagpin ti pakaseknan ti espiritual a benneg ti panagbiagda tapno mabalanse ti panangsagrapda ti programa ket masustener ti panagbalinda a mapangnamnamaan ken responsable nga umili ti Cabugao, Ilocos Sur.
Buklen dagiti mapan mangmitmiting kadagiti barangay dagiti Team nga idauluan da Miss Aida S. Cueto ken ni Ms. Jessie Anne O. Tabut, Municipal Link-Cabugao. # (Web In-Action)
Posted by Bayan ng Cabugao, Ilocos Sur at 9:09 AM
Subscribe to: Post Comments (Atom)

robotstxt: allowed

filter: keep


text:
[ Next Thread |
Previous Thread |
Next Message |
Previous Message ]
Date Posted: Thu, Jul 03 2014
Author: Bombo Libtong
Subject: Taga del pilar karruba da yellow market kano met , bugbog sarado pati mata na sarado
In reply to:
GARFIELD
's message, "Sino kadi apo diay taga ili nga binugbog da idiay libtong nga intarayan kano ti kadwa na , pinidot da idiay kanal nga awan kano malay na. ?" on Tue, Jul 01 2014
[
Next Thread |
Previous Thread |
Next Message |
Previous Message
]
Replies:
Saan da a binogbog no saan nga nagpangaspangas. No dadduma ngamin ket dagitoy nga taga ili ket umayda diay Dardarat ken Libtong nga agsigasiga nga kasla dida matay. Maysa nga kabagiac ket pinotokan na ti paltog dagidiay taga ili nga napan diay Dardarat nga aglastolastog isu nga agannad dagiti taga ili ta adu ti paltog diay Dardarat ken Libtong. Some taga ili didn't learn to be humble yet. This should a learning process to be humble and respect people from the barrios. You don't respect us, we will bury you right there in Dardarat. (NT) -- Andring, Sat, Jul 05 2014
[ Contact Forum Admin ]


text:
STA. MARIA, Ilocos Sur – Agtultuloy ti pannakaadal dagiti kurso mainaig iti agrikultura tapno matulongan ti lokalidad a mangpaadu iti produksionda iti kataltalonan.
Daytoy ti inyunay-unay ni Dr. Alejandro Directo, presidente ti Ilocos Sur Polytechnic State College, idinto nga innayonna nga iwaywayatda daytoy a programa tapno agbalin a competitive dagiti kurso a maiyad-adal kadagiti nadumaduma a campuses ti ISPSC.
“Adu ti in-inawenmi a kurso a kayatmi nga i-offer ngem kasapulanmi pay ti approval ti Board of Trustees, kas koma iti Agro-forestry, dagiti nadumaduma nga specialization iti agriculture kas koma iti environmental education,” kinuna ni Dr. Directo.
Rinambakan itay nabiit ti ISPC ti 9th Charter Day a naisayangkat iti main cam-pusna iti daytoy nga ili.
Ti tema ti selebrasion: “Pursuing, Reinvigorating and Empowering for Excellence.
Naitampok bayat ti selebrasion ti streetdancing showdown, inagurasion ti Bio-N Mixing Plant, medical mission nga inesponsoran ti Lions Club of the City of Candon, pannakapadayaw dagiti student achievers, pammigbig kadagiti nakaruar iti Licensure Examination for Teachers (LET), ken Search for Miss ISPSC 2007.
Addaan ti ISPS iti innem a campuses a masarakan amin iti maikadua a distrito ti Ilocos Sur a pakairaman ti Tagudin, Cervantes, Santiago, Narvacan, Candon ken ti main CAMPUS iti Santa Maria.
Kinuna ni Directo nga awan pay ti panggep ti ISPC a manglukat iti sabali a sangayna iti umuna a distrito.
“Adda metten ti University of Northern Philippines iti umuna a distrito ken adda met in-inawenda a sustainable development idiay Sinait,” kinuna ni Dr. Directo.


text:
Inaramat ni Gobernador -Heneral Rafael Izquierdo y Gutierrez ti yaalsa iti Cavite a nangpaaresto kadagiti masuspetsa a nangidaulo wenno nangsuportda iti daytoy. Karaman kadagiti naaresto dagiti Pilipino a papadi a da Fr. Jose Burgos, Fr. Zamora, Fr. Gomez, ken Agustin Mendoza, Don Feliciano Gomez, Don Antonio Regidor, Joaquin Pardo de Tavera, Don Enrique Paraiso, D. Pio Basa, Don Jose Basan, Maximo Paterno, Crisanto Reyes, Ramon Maurente ken dadduma pay.
Nairaman dagiti tallo a padi kadagiti naaresto agsipud iti panangilungalongda kadagiti kalintegan dagiti Pilipino a papadi tapno maipatasda kadagiti papadi nga Espaniol. Kangrunaan a kagura dagiti Espaniol a papadi ni Fr. Jose Burgos gapu iti nabatad a kalikagumna a maaddaan dagiti Pilipino a papadi iti parokia, banag a saan a kanunongan dagitoy agsipud ta tagibassitenda ti kabaelan dagiti Pilipino a papadi.
Gapu iti daytoy a pagtaktakderan ni Fr. Burgos, nakasubangna pay ni Arsobispo ti Manila Gregorio Martinez.
Sabali pay a nakapataud iti pananggura dagiti papadi a Kastila ken ni Fr. Burgos dagiti nadumaduma nga aktibidadna kas iti pannakipagbuangayna iti maysa a komite a nangikampania kadagiti nalibliberal a linteg. Nagkadua ti nasao a komite, maysa iti para kadagiti laymen nga indauluan ni Joaquin Pardo de Tavera, sabali para kadagiti clergy nga indauluan daytoy taga-Vigan a padi. Babaen kadagiti insayangkatda a demonstrasion, indagadag ti nasao a komite ti pannakaipakat dagiti nalibliberal a linteg.
Saan a nasayaat ti panaglugar kadagiti Kastila a papadi ti kinaliberal ti administrasion ni Gobernador ken Kapitan Heneral Carlos Maria de la Torre kadagiti Pilipino a papadi. Saan a nagtalna dagiti Kastila a papadi agingga iti saanda a napasuktan ni de la Torre. Awan pay dua a tawen, imbaon ti Espania ni Izquierdo a sukat ni de la Torre. Ad-adda a nagiray ni Izquierdo kadagiti Kastila a papadi. Iti babaen ti administrasionna a rimsua ti yaalsa iti Cavite nga inaramat dagiti kabusor da Fr. Burgos, Gomez ken Zamora a kas rason tapno mapukolan ti tignay a sekularision ti klerhia nga ipagpagna dagiti tallo a padi.
Kas nadakamaten, nagballigi dagiti agdagup iti uppat a pulo nga infantry a soldado nga indauluan ni Sarhento Lamadrid a nangserrek iti Sarikedked ni San Felipe iti Cavite iti agarup alas dies ti rabii. Pinatay dagiti immalsa dagiti opisial ti sarikedked. Ngem iti bumigat, napaay ti yaalsa. Umuna, saan a nagun-od dagiti immalsa ti suporta dagiti padada a soldado. Maikadua, dimteng ti arayat manipud iti Manila.
Simmuko dagiti immalsa idi maamirisda a saan a sumangpet ti ninamnamada a yaarayat ti kaduada a grupo dagiti soldado nga aggapu iti Manila. Madakamat ditoy a saan a natuloy ti tulagan a panaggiddanda a rumaut ket napagbiddutan dagiti immalsa a soldado iti Cavite dagiti naipatayab a luses manipud iti maysa a nagpiesta a barangay iti Manila a kas senial ti irarautda.
Apagbiit ti pannakausig dagiti simmuko a soldado babaen ti court martial ket napaltoganda. Dagiti dadduma a soldado ket naipalladawda iti Mindanao a madusa babaen ti nadagsen a panagtrabaho.
Iti sabali a bangir, nausig dagiti papadi ken dadaulo a nasuspetsa nga adda nakainaiganda iti yaalsa iti Cavite babaen ti maysa nga espesial a korte.
Mayuritto iti historia ti pagilian a naipasdek daytoy a korte tapno malangdet da Padre Burgos, Gomez ken Zamora tapno mapuglay ti tignay a sekularisasion ti klerhia a mangited iti patas a pagrebbengan kadagiti Pilipino a papadi kadagiti padada a padi a Kastila.
(Adda tuloyna)


text:
Sosialismo
Ti socialismo ket maysa nga ekonomiko a sistema a nailaslasin babaen ti sosial a pangtagikua dagiti pamay-an ti produksion ken ti panagtitinnulongan a panagtaripatu ti ekonomia,[1] ken ti politikal a pilosopia a mangipakpatakder ti kastoy a sistema. Ti "sosial a panagtagikua" ket mabalin a mangitudo dagiti pagtitinnulongan a negosio, ti kadawyan a panagtagikua, estado a panagtagikua, wenno panagtagikua ti umili ti ekuidad.[2] Adda dagiti nadumaduma kita ti sosialismo ken awan ti maymaysa a panagipalpalwag a mangsakup kadagitoy.[3] Dagitoy ket maigiddiat kadagiti kita ti panagtagikua nga itatakderanda, ti grado a panagkammatalekda kadagiti paglakkuan wenno panagplano, no kasanonto a maurnos kadagiti kaunegan dagiti produktibo a patakder, ken ti papel ti estado iti panangipatakder ti sosialismo.[4]
Dagiti nagibasaran[urnosen | urnosen ti taudan]
- ^ sosialismo Britannica AKADEMIKO NGA EDISION. Naala idi 19 Enero 2012.
- ^ O'Hara, Phillip (Septiembre 2003). Ensiklopedia ti Politikal nga Ekonomia, Tomo 2. Routledge. p. 71. ISBN 0-415-24187-1.
Iti pannakaurnos ti agpangpangato a desentralisasion (iti saan a basbassit ngem maysa) dagiti tallo a porma ti sosialisado a panagtagikua ket mailasin manipud ti: dagiti paktoria a tagikua ti estado, dagiti tagikua ti empleado (wenno sosial) a tagikua a kompania, ken panagtagikua ti umili ti ekuidad.
- ^ Peter Lamb, J. C. Docherty. Naipakasaritaan a diksionario ti sosialismo. Lanham, Maryland, UK; Oxford, Inglatera, UK: Scarecrow Press, Inc, 2006. p. 1.
- ^ Nove, Alec. Socialism. Baro a Palgrave a Diksionario ti Ekonomia, Maikadua nga Edision (2008): http://www.dictionaryofeconomics.com/article?id=pde2008_S000173
Dagiti akinruar a silpo[urnosen | urnosen ti taudan]
Midia a mainaig iti Sosialismo iti Wikimedia Commons


text:
Sarita Para Ubbing ni Jobert M. Pacnis
(Tuloyna)
Tubngaren ti rikna ni Karrakarra ti plano ti gayyemna. Ngem awan ti maaramidanna. Kayatna ti agpulong iti Ari. Ngem amkenna a guraen ni Bakiki.
Ketdi, binagbagaanna ti gayyemna— kada oras. Dina ngamin kayat a daytoy ket maiderraas. Bareng maalana pay iti nasayaat a wagas.
Ket ni Bakiki, nagbalbaliw a namimpinsan. Nagaramid iti bukodna nga agamang. Mabunagna a taraon ditoy nga ipempempennan. Bassit-usit laengen ti idandanonna iti pagarian.
Saan laeng a dayta. Takawanna payen ti pamilia a pagbumbunaganda. Libasenna dagiti adda iti pagbagasan, kaldero wenno kaserola. Uray pay dagiti masaramsam a kas ti liningta a kamotit, balanghoy wenno saba. Pati kendi ken tinapay kadagiti tiendaan, masikkarudna.
Nupay kasta, di a nangliwat ni Karrakarra. Binagbagaanna latta ti gayyemna.
“Isardengmo daytan, gayyem,” sangkakunana ken ni Bakiki. “Kas nasaok idin, maysa dayta a kinatiri. Aramidmo, singirennakanto la ketdi. “
“Ti la masasaom!” makasuron ni Bakiki. “Agulimekka latta kadin dita suli!”
“Gayyem, ling-et ken dara ti namataudanda kadagita al-alaem…”
“Durgi! Kaska la kalaingan a padi!”
Ngem limed kadagiti aggayyem, ammo gayam ni Ari Abuos ti amin.
Ngem napateg iti ari dagiti soldadona. Inikkanna ni Bakiki a makaamiris iti aramidna. Iti maysa a malem, kinasaritana.
“Bakiki,” kinunana, “madmadlawko ket bumasbassiten ti taraon a yeyegmo ditoy pagarian. Adda kadi problema? Sawem koma tapno matulonganka.”
“Narigat ngaminen ti panagbiag dagiti tao, Napateg nga Ari,” di man la nagkintayeg a kinuna ni Bakiki.
“Kasta kadi?” imperreng ti Ari kenkuana. Tuktukoden daytoy ti kinataona.
“Wen, Ari a pagraeman. Kinapudnona, adun kadakuada ti lumanglangan a mangan!”
Nagtungtung-ed ti Ari. Maysa, Bakiki…
“Ngem adda naidanon kaniak, Bakiki,” intuloy ti Ari. “Rikiar ti pamilia a pappapananyo, permi. Apay kadi?”
“Awan daydiay, madaydayaw. Kinagatko la ngamin ti anakda ta naloko unay. Kasano, mapanna ketdin gaburan iti daga, taraon a bunagenmi ken ni Karrakarra.”
Dua, nakuna ni Ari Abuos iti nakemna. Ulbodka metten, napateg a soldado, aya!
“Maudi unay, Bakiki,” kinuna ni Ari Abuos. “Adda naduktalan dagiti padam a soldado nga agamang a napnapno iti taraon. Kukuam kadi daydiay? Maysa a badom ti nakitada sadiay.”
“Ne, saanko a kukua daydiay nga agamang, Napateg nga Ari,” inlibak latta ni Bakiki. “Adda mapukpukaw a pagan-anayko, ‘tay kaki. Isu siguro ti nakita dagiti padak a soldado. Idi pay napan a lawas a sapsapulek, dayta ti pudno. Wenno amangan ta adda nangplano? Napateg nga Ari, wen, tinakawda ti pagan-anayko. Impanda iti inaramidda nga agamang tapno apaman a maduktalam, agbalinak a dakes iti imatangmo. Ket maikkatak a soldado. Ta umap-apal kadakami ken ni Karrakarra, ay, adu!”
Tallo, intanamitim ti Ari. “Kasta kadi? Sige, mapanka ngaruden, Bakiki…”
Makais-isem ni Bakiki a nagturong iti kuartoda ken ni Karrakarra. Agur-uroken ti gayyemna. Nabannog la unay a nagobra. Ay, ni Ari Abuos, namaysaanna!
Naiturog ni Bakiki ti ragsakna. Ngem idi makariing, nagbalaw ta sabalin ti langana. Guddua laengen iti dati a kinabassitna. Immuring payen ti bagina. Ken nagbukel a kas lengnga.
Linidlidna dagiti matana. Ngem iti sarming isu latta nga isu ti makitkitana.
“Dayta ti gunggonam, Bakiki!” natibong ken nalawag a timek ti nagallongogan. Timek ni Ari Abuos a madaydayaw. “Dayta ti maal-alam. Ulbodka ken mananggundaway!”
Nagtigerger ni Bakiki. Kasano a naduktalan ti Ari?
“Manipud ita, ikkatenkan a soldadok. Diak kayat ti kas kenka a manniblok. Nayon a pannusam, agbalinka laengen a kuto. Wen, kuto nga agnaed iti ulo dagiti tao. Dayta la agkutkot iti darada ti pagbiagmo. Ngem natuok dayta a kasasaadmo. Aglemlemmengkanto lattan. Ta baka sikat’ masukainan. Lig-isendaka a di masasaan!”
“Saannn!!!” inyikkis ni Bakiki. “Pakawanennak, Napateg nga Ari! Sipupudnon ti innak panagserbi!” Ngem saanen nga impangag ti Ari.
Ket kadayta met la a kanito, ni Bakiki nagbalinen a kuto. A masarakan itan kadagiti ulo ti tattao.#


text:
Imbatad ni Dardarat Punong Barangay Danny Garcia, Chairman ti MFARMC, a pattapattana ket saan nga umdas ti materiales nga inted ti BFAR para iti proyekto a payao ket inawisna dagiti kakaduana a sangsangkamaysada a mangkiddaw iti BFAR Region 1 Officials ti nayonna yantangay siaayat met ti LGU-Cabugao a mangted ti kapadana a kaadu ta umayda mangseminar kadagiti umawat kadagitoy a proyekto ita a Nobiembre 16, 2011 sakbay a maiyusar daytoy a pagkalap.
Imbatad met ni Sabang Punong Barangay Edgardo S. Cobangbang, Sr. a gundawayanda dagitoy a gannuat para kadagiti kalugaranda a mangngalap ket siaayat a mangpasangbay ti Barangay Sabang kadagiti maangay a miting ken seminar ti MFARMC ngem kalikagumanna ti naan-anay a pannakibadang dagiti innem a Punong Barangay a mangidaulo ti innem a barangay a mangbukel ti Coastal Barangays.
Iti nasao a miting, impakaammo da MA Zenaida S. Andrada ken Municipal Fisheries Coordinator Milagros R. Paz a malaksid nga umay dagiti taga-BFAR Regional Office mangseminar kadagiti umawat ti proyekto, makipaset pay dagiti pannakabagi ti DENR-EMB gapu iti maited nga artificial reef ken pakaseknan ti agtultuloy a mangrove planting and maintenance. Innayon ni MA Andrada a maigunamgunam ti linawas koma a Coastal Clean-up tapno agballigi ti pannakataripato dagiti naimuladan a mangrove.
Nakitaripnong met da Mayor Edgardo “Ediboy” S. Cobangbang, Jr. ken LGOO Constancia Quinola ti MLGOO-Cabugao a nakipagtaming kadagiti pakaseknan dagiti mangngalap.


text:
TAGUDIN, Ilocos Sur – Mangilukat iti maysa a service office ti Social Security System (SSS)-Candon City Branch iti ili ti Tagudin tapno mayasideg dagiti programa ken serbisio kadagiti miembrona.
Kinuna ni Catalina Basbas, branch head ti SSS-Candon City, a nangited ti lokal a gobyerno ti Tagudin iti libre a lugar a pangipuestuan ti SSS iti maysa a service office a mangsungbat iti kasapulan dagiti miembrona iti maikadua a distrito ti probinsya.
Kuna pay ni Basbas a maysa a “booming area” ti Tagudin isu a rumbeng laeng a ditoy ti pakaipasdekan ti maysa a service office a mangidanon iti serbisio kadagiti miembrona a kas met la kadagiti dadduma a sangay ti SSS.
Mabalin a maluktanto ti service office iti abay ti NBI satellite office iti Yellow Market iti Barangay Del Pilar.
“Namnamaenmi a mangruginto nga agserbi kadagiti miembro ti service office ti SSS iti maikadua a distrito ti Ilocos Sur inton third quarter daytoy a tawen,” kinuna ni Basbas.
Innayonna pay a nakalukatto ti service office manipud Lunes aginggana Biyernes, alas otso ti bigat aginggana alas singko ti malem babaen iti panangimaton ti SSS-Candon City.
Manipud idi aginggana ita, kasilpo ti SSS ti maysa a mandato: ti mangted iti seguridad iti masakbayan kadagiti miyembro babaen iti pension, loans ken insurance ken dadduma pay a benepisyo. (TNM/April M. Bravo/PIA-1, Ilocos Sur)


text:
Tuesday, December 12, 2017
POLICE ASSISTANCE CENTER 2, NAINAGORARAN
Cabugao, Ilocos Sur – Naangay ti Inauguration & Blessing ti PNP Police Assistance Center (Substation 2) iti Cabugao Municipal Police Station a naipasdek iti igid ti Kalsada Nasional, Barangay Sagayaden Sur, Cabugao, Ilocos Sur idi Disiembre 1, 2017 a nangkulminar iti selebrasion ti panagkasangay ni Mayor Josh Edward S. Cobangbang.
Indauluan ni Mayor Josh Edward ken ni PNP Cabugao Chief of Police, PSI Jeffrey P. Carbajosa iti pannakagetteng ti ribbon ken binendisionan ni Rev. Fr. Rex Rilveria, Assistant Parish Priest ti Roman Catholic Church ti ili a Cabugao, Ilocos Sur ti baro a pasdek ken inimatangan dagiti Opisiales ti Ili ken ti Barangay, Department Heads ti LGU-Cabugao, LGU-Employees ken dagiti lumugar ti Barangay Sagayaden iti nasao nga inagorasion.
Ti nadakamat a PNP-Substation ket kangrunaan a maserbisyuanna dagiti Barangay iti Sagayaden (Norte/Sur) Pila ken ti Cuancabal). # (Web In-Action)
Posted by Bayan ng Cabugao, Ilocos Sur at 8:47 AM
Subscribe to: Post Comments (Atom)


text:
Eyvind Johnson
Ni Eyvind Johnson (29 Hulio 1900 – 25 Agosto 1976) ket maysa idi a Sueko a mannurat. Isu ket nagbalin a kameng ti Sueko nga Akademia isi 1957 ken nakibinningay ti Premio Nobel iti Literatura kenni Harry Martinson isi 1974 nga addaan iti dakamat iti: para iti naratibo nga arte, nga adayo a makitkita kadagiti daga ken panpanawen, iti serbisio iti wayawaya.
Ni Johnson ket naipasngay idi a kas ni Olof Edvin Verner Jonsson idiay purok ti Svartbjörnsbyn idiay parokia ti Överluleå, idiay asideg ti ili ti Boden idiay Norrbotten. Maipakpakita idi Boden ti bassit a balay a dimmakkelanna.
Dagiti nagibasaran[urnosen | urnosen ti taudan]
Dagiti akinruar a silpo[urnosen | urnosen ti taudan]
Dagiti inadaw a sasao a mainaig kenni Eyvind Johnson iti Wikiquote (iti Ingles)
Midia a mainaig kenni Eyvind Johnson iti Wikimedia Commons


text:
Carnoux-en-Provence
Ti Carnoux-en-Provence ket maysa a komuna nga adda ti amianan a daya ti Marseille a departamento iti Bouches-du-Rhône ti Provence-Alpes-Côte d'Azur a rehion idiay Pransia. Daytoy ket napartuat idi 1966 manipud ti komuna ti Roquefort-la-Bédoule.
Ti Kampo ti Carpiagne, ti kuartel para iti Umuna-maika-11 a Cuirassier a Rehimento a nakalasagan (rehimento ti tangke) a Buyot ti Pransia ket mabirukan ditoy.
Populasion[urnosen | urnosen ti taudan]
Dagiti nagibasaran[urnosen | urnosen ti taudan]
Dagiti akinruar a silpo[urnosen | urnosen ti taudan]
Midia a mainaig iti Carnoux-en-Provence iti Wikimedia Commons


text:
Oaxaca
Ti Oaxaca (Ingles/wəˈhɑːkə/ wə-HAH-kə, Espaniol: [waˈxaka] ( denggen), manipud iti Nahuatl: Huāxyacac, panangibalikas [waːʃˈjakak] ( denggen)), opisial a ti Nawaya ken Naturay nga Estado ti Oaxaca (Espaniol: Estado Libre y Soberano de Oaxaca), ket maysa kadagiti 31 nga estado a no mairaman ti Pederal a Distrito, ket mangbukel kadagiti 32 a Pederal nga Entidad ti Mehiko. Daytoy ket nabingbingay kadagiti 570 nga ili a kadagiti 418 (gangani tallo a pagkapat) ket tinurayan babaen ti sistema ti Usos y costumbres (dagiti ugali ken tradision)[1] nga addaan kadagiti mabigbig a lokal a porma iti bukod a panagturay. Ti kapitolio a siudadna ket ti Oaxaca de Juárez.
Ti Oaxaca ket mabirukan idiay Akin-abagatan a laud a Mehiko.[2] Daytoy ket beddengan babaen dagiti estado ti Guerrero iti laud, ti Puebla iti amianan a laud, ti Veracruz iti amianan, ken ti Chiapas iti daya. Iti abagatan, ti Oaxaca ket addaan iti signipikante nga aplaya iti Taaw Pasipiko.
Dagiti nagibasaran[urnosen | urnosen ti taudan]
- ^ Instituto Estatal Electoral y de Participación Ciudadana de Oaxaca – Historia
- ^ "Oaxaca.". Explorando Mexico. Naala idi Abril 4, 2011.
Dagiti akinruar a silpo[urnosen | urnosen ti taudan]
Midia a mainaig iti Oaxaca iti Wikimedia Commons
Pakaammo ti panagbiahe idiay Oaxaca manipud iti Wikivoyage (iti Ingles)
Datos ti heograpia a mainaig iti Oaxaca iti OpenStreetMap
- (iti Espaniol)—Website ti Estado ti Oaxaca


text:
Tuesday, February 10, 2015
AGLEPPAS ITI MARSO 2015 TI SUPPLEMENTAL FEEDING PROGRAM
Cabugao, Ilocos Sur – Agtultuloy ti Supplemental Feeding Program kadagiti Day Care Center kadagiti Barangay ti Munisipalidad babaen iti panangtarawidwid dagiti Day Care` Workers (DCW’s) nga agisursuro kadagiti Day Care Pupils ken tartarabayen ti Municipal Social Welfare and Development Office-Cabugao iti panangidaulo ni Mrs. Lydia S.
Gazmen, Municipal Social Welfare Development Officer ita a Pebrero ket manamnama nga agleppas iti bulan ti Marso 2015.
Segun kadagiti Day Care Workers (DCW’s), naiteden dagiti abasto a bagas a pagtaraon kadagiti ubbing iti kaaldawan ti panagklaseda (lima nga aldaw ti makalawas) iti unos ti innem a bulan. Tunggal Day Care Worker ket napan iti Munisipio a nagreport iti MSWDO ket naited ti maitutop a kasapulan dagiti ubbing nga isurona.
Dagitoy nga aksion ken inisiatiba ket resulta iti napintas a koordinasion ti LGU-Cabugao ken ti DSWD Region 1 babaen iti agtultuloy a suporta ti Gobierno Munisipal nga idauluan ni Mayor Edgardo “Ediboy” S. Cobangbang, Jr. tapno masustener ti salun-at ken panagtan-ay dagiti ubbing iti Munisipalidad ti Cabugao. # (Web In-Action)
Gazmen, Municipal Social Welfare Development Officer ita a Pebrero ket manamnama nga agleppas iti bulan ti Marso 2015.
Segun kadagiti Day Care Workers (DCW’s), naiteden dagiti abasto a bagas a pagtaraon kadagiti ubbing iti kaaldawan ti panagklaseda (lima nga aldaw ti makalawas) iti unos ti innem a bulan. Tunggal Day Care Worker ket napan iti Munisipio a nagreport iti MSWDO ket naited ti maitutop a kasapulan dagiti ubbing nga isurona.
Dagitoy nga aksion ken inisiatiba ket resulta iti napintas a koordinasion ti LGU-Cabugao ken ti DSWD Region 1 babaen iti agtultuloy a suporta ti Gobierno Munisipal nga idauluan ni Mayor Edgardo “Ediboy” S. Cobangbang, Jr. tapno masustener ti salun-at ken panagtan-ay dagiti ubbing iti Munisipalidad ti Cabugao. # (Web In-Action)
Posted by Bayan ng Cabugao, Ilocos Sur at 9:52 AM
Subscribe to: Post Comments (Atom)


text:
Fagales
Ti Fagales ket dagiti urnos dagiti nmula nga agsabsabong, a pakairamanan dagiti kaaduan a naam-ammuan a kayo. Ti nagan ti urnos ket naala manipud ti henero kadagiti Fagus. Dagitoy ket tagikua ti rosidae a grupo dagiti dicotyledon. Dagiti pamilia ken dagiti henero ket agdama a nairamraman a kas dagiti sumaganad:
- Betulaceae - pamilia ti Betula (Betula, Alnus, Carpinus, Corylus, Ostrya, Ostryopsis)
- Casuarinaceae - pamilia ti Casuarinaceae (Casuarina, Gymnostoma, Ceuthostoma, Allocasuarina)
- Fagaceae - pamilia ti Fagus (Fagus, Quercus, Castanea, Castanopsis, Chrysolepis, Formanodendron, Lithocarpus, Trigonobalanus, Colombobalanus)
- Juglandaceae - pamilia ti Nogales (Juglans, Pterocarya, Carya, Cyclocarya, Alfaroa, Engelhardia, Oreomunnea, Platycarya, Rhoiptelea)
- Myricaceae - pamilia ti Myrica (Myrica, Canacomyrica, Comptonia)
- Nothofagaceae - pamilia ti akin-abagatan a Fagus (Nothofagus - subgenera Fuscospora, Brassospora and Lophozonia)
- Ticodendraceae - pamilia ti ticodendron (Ticodendron)
Ti nadadaan a sistema Cronquist ket mangiraman laeng kadagiti uppat a pamilia (Betulaceae, Corylaceae, Fagaceae, Ticodendraceae; ti Corylaceae itan ket nairamraman iti kaunegan ti Betulaceae); daytoy a pannakaurnos ket sinaruno babaen ti, kas pagarigan, ti listaan ti Lubong dagiti nailia a pamilia ti mula (kitaen ti ruar a silpo dita baba). Dagiti sabali a pamilia ket naisina idi kadagiti tallo a nadumaduma nga urnos, a naipuesto kadagiti Hamamelidae. Dagiti Casuarinales ket buklen ti agmaymaysa a pamilia ti Casuarinaceae, dagiti Juglandales ken buklen ti Juglandaceae ken ti Rhoipteleaceae, ken dagiti Myricales ket buklen dagiti nabati a porma (ken mairaman ti Balanops). Ti panagbalbaliw ket gau dagiti inadadal a mangisingasing kadagiti Myricales, a naipalawag, ket parapiletiko kadagiti dadduma a dua a grupo.
Dagiti nagibasaran[urnosen | urnosen ti taudan]
- ^ Grupo ti Angiospermea a Pilohenia (2009). "Ti maysa a panangipabaro ti Grupo ti Angiospermae a Pilohenia a pannakaidasig para kadagiti urnos ken dagiti pamilia dagiti mula nga agsabsabong: APG III" (PDF). Botaniko a Warnakan ti Linneo a Kagimongan. 161 (2): 105–121. doi:10.1111/j.1095-8339.2009.00996.x. Naala idi Hulio 6, 2013.


text:
AGOO, La Union – Tapno mayasideg kadagiti mannalon ti libre a serbisio-legal maipanggep ti problema iti daga, naluktan ti umuna nga opisina ti Agrarian Reform Justice on Wheels (ARJOW) iti Rehion 1 idi Pebrero 6, 2018 ditoy.
Inpaganetget ti Department of Agrarian Reform (DAR) ti pannakabuangay ti ARJOW kalpasan ti rationalization ti ahensia a nakaawanan dagiti opisina ti Municipal Agrarian Reform Office (MARO) iti La Union.
Kinunana ni Attorney Raul C. Laluan, agdama a Provincial Agrarian Reform Program Officer (PARPO) II iti La Union, a kas sagudayen ti Executive Order 366 wenno Rationalization Plan ti DAR, mapukaw amin nga opisina ti ahensia iti munisipio kadagiti probinsia a nababa ti Land Acquisition Distribution (LAD) area-na a kas iti La Union.
Daytoy met ti makagapu a naiyalis ti libre a serbisio-legal para kadagiti Agrarian Reform Beneficiaries (ARBs) iti opisina ti DAR iti probinsia manipud kadagiti munisipio.
Kinunana ni Laluan a serbian ti opisina ti ARJOW-Agoo dagiti mannalon manipud kadagiti ili ti Sto. Tomas, Pugo, Aringay ken Caba iti La Union.
Nakalukat ti opisina ti ARJOW tunggal Mierkoles iti maikatlo a kadsaaaran ti pasdek ti Agoo E-library.
Maibilang a ti ARJOW-Agoo a kas kaunaan a naluktan nga opisina iti Rehion 1.
Innayonna a maysa pay a trabaho ti ARJOW ti pannakabuangay manen ti Barangay Agrarian Reform Committee (BARC) tapno mapadaras ti pannakaresolbar dagiti problema ti “agraryo” iti barangay.
Mangnamnama ni PARPO Laluan nga addanto pay sumaruno nga opisina ti ARJOW a maluktan iti probinsia.
Naluktan ti umuna nga opisina ti ARJOW iti Rehion 1 babaen ti tulong da Mayor Stefanie Ann Y. Eriguel ken Konsehala Erwina Eriguel, agdama a presidente ti liga dagiti kakapitanes iti Agoo, La Union. (Freddie G. Lazaro – FGL/PIA-Region 1)


text:
Bunga
Iti botanika, ti bunga wenno prutas ket isu ti parte ti agsansabong a mula a nagtaud manipud kadagiti naisangayan a kulapot ti sabong, maysa wenno ad-adu nga iitlogan, ken dagiti dadduma a kaso ket dagiti kasangkapan a kulapot. Dagiti bunga ket isu dagiti pamay-an a panangiwaras dagiti mula iti bukbukel. Adu kadagitoy ti agbunga kadagiti makan a prutas, a naisangayan, a naipa-adu kadagiti panaggunay dagiti tao ken dagiti ayup iti maysa a simbiotiko a pannakaikabagian a kas pamay-an para iti panangiwaras ti bukel ken nutrision; iti kinapudno, ti tattao ken adu kadagiti ayup ket nagbalinda a tumalek kadagiti bunga a kas taudan ti taraon.[1] Dagiti bunga ket pakairamanna para kadagiti adu a paset ti mapataud iti agrikultura iti lubong, ken adda dagiti (a kas ti mansanas ken ti granada) nakagun-od ti adu a kultural ken simboliko a kaibuksilan.
Dagiti nagibasaran[urnosen | urnosen ti taudan]
- ^ Lewis, Robert A. (Enero 1, 2002). CRC Diksionario dagiti Siensia ti Agrikultura. CRC Press. ISBN 0-8493-2327-4.
Adu pay a mabasbasa[urnosen | urnosen ti taudan]
- Books
- Gollner, Adam J. (2010). Dagiti Agananup ti Bunga: Ti Sarita ti Katutubo, Panagpadas, Komersio, ken Panagragut. Scribner. ISBN 978-0-7432-9695-3
- Watson, R.R. / Preedy, V.R. (2010, eds.). Dagiti Bioaktibo a Makan iti Panangiyaddang ti Salun-at: Bungbunga ken Natnateng. Academic Press. ISBN 978-0-12-374628-3
Dagiti silpo ti ruar[urnosen | urnosen ti taudan]
Midia a mainaig iti Bunga iti Wikimedia Commons
- Dagiti ladawan ti panagrang-ay ti bunga manipd kadagiti sabaong idiay bioimages.vanderbilt.edu
- Dagiti ladawan ti pannakaiwaras ti bunga ken bukel idiay bioimages.vanderbilt.edu


text:
Manok
Ti manok (Gallus gallus domesticus) ket isu ti napaamo a billit, ti subsebbangan iti Nalabbasit nga Abuyo. Maysa daytoy kadagiti sapasap ken kaaduan kadagiti napaamo nga ayup nga adda ti populasion iti ad-adu ngem 24 bilion idi 2003,[1] adda ti ad-adu a manok iti lubong ngem ti aniaman a sabali a sebbangan iti billit. Ti tattao ket agtartarakenda kadagiti manok a kas taudan ti taraon, masidsida ti karne ken dagiti itlogda.
Dagiti nagibasaran[urnosen | urnosen ti taudan]
- ^ segun ti Firefly Encyclopedia of Birds, Ed. Perrins, Christopher. Buffalo, N.Y.: Firefly Books, Ltd., 2003.
Adu pay a mabasbasa[urnosen | urnosen ti taudan]
- Green-Armytage, Stephen (Oktubre 2000). Dagiti Ekstraordinario a Manok. Harry N. Abrams. ISBN 0-8109-3343-8.
- Smith, Page; Charles Daniel (Abril 2000). Ti Libro ti Manok. Unibersidad ti Georgia a Pagmalditan. ISBN 0-8203-2213-X.
Dagiti akinruar a silpo[urnosen | urnosen ti taudan]
- Midia a mainaig iti Manok iti Wikimedia Commons
- Dagiti inadaw a sasao a mainaig iti Manok iti Wikiquote (iti Ingles)
- Kitaen ti Manok iti Proyekto ti Nawaya a Direktorio (iti Ingles)


text:
Enero 28
Ti Enero 28 ti maika-28 nga aldaw ti tawen iti kalendario a Gregoriano. Adda pay 337 nga al-aldaw ti nabati aginggana intono maungpot ti tawen (338 kadagiti bisiesto a tawen).
Dagiti linaon
Paspasamak[urnosen | urnosen ti taudan]
Naipasngay[urnosen | urnosen ti taudan]
- 1600 – Papa Clemente IX (pimmusay 1669)
- 1938 – Adriano Celentano, Italiano a kumakanta ken aktor
- 1955 – Nicolas Sarkozy, maysa a politiko manipud idiay Pransia
Pimmusay[urnosen | urnosen ti taudan]
- 1996 – Joseph Brodsky, naiyanak a Ruso a mannaniw, Premio Nobel a laureado (naipasngay 1940)


text:
Salaysay ni Imelda C. Rivero
“Taeng dagiti agar-aramid iti dios,” daytoy ti pannakailadawan ti ili ti San Vicente, Ilocos Sur, segun iti gobierno ti munisipio nga idadauluan ni Mayor Jose Tabanda III. Ti napalalo nga ayat dagiti Katoliko nga agindeg iti pammatida ti paratignay kadakuada a mangituloy iti inrugi dagidi papadi ken eskultor a Kastila – ti panagkitikit kadagiti rebulto.
Idi kanikatlo a tawen, tapno maisubli ti essem dagiti agindeg iti panagkitikit dagiti rebulto, nangesponsor ti munisipio iti maysa a panagsanay a naangay iti gymnasium ti ili babaen ti initiatibo ni Bise Mayor Nancy Tabanda. Ti bise mayor ti mangidadaulo iti pannakaisubli ken pannakaidokumento daytoy importante a kultura ken tradision ti ili.
Balligi ti naisayangkat a panagsanay. Adu dagiti napan nagsanay, nangruna dagiti agessem iti panagkitikit. Nagbalin a maysa a sentro ti atension ti maysa a nataengan nga immatendar iti panagsanay. Ti naidumduma kenkuana ket uray agtawenen iti 75, saan a nagbain a nakipagsanay. Kinuna daytoy dina kayat a mainaganan a lakay a kayatna met ti agkitikit ti rebulto uray kadaytoy nga edadna.
Idi Abril 2015, nangesponsor manen ti munisipio iti maysa a salip iti panagkitikit iti rebulto ti patron a santo ti ili a ni San Vicente Ferrer. Nangrugi ti pasalip idi Marso 30 ken nagpatingga idi Abril 28, ti kaaldawan ti piesta ti ili a maselselebraran iti kaudian a Martes ti Abril ti kada tawen. Segun kadagiti opisial ti ili, inrusatda ti pasalip tapno ad-adda manen a rubrobanna ti apuy ti essem dagiti eskultor ti ili tapno inayonda ti panagkitikit ti rebulto iti panagaramidda kadagiti kayo a muebles. Nalatak ti ili ti San Vicente a paggapgapuan dagiti nalagda ken nakitikitan a muebles, kas iti tugaw, lamisaan wenno katre.
Naitandudo met ti One-Town-One-Product (OTOP), wenno kangrunaan a produkto ti ili nga antigo a muebles a kayo babaen ti pasalip ti panagdisenio ken panagaramid ti muebles kadaytoy met laeng a bulan. Bassit a lakasa a kasla antigo a paggianan ti alahas ti nangabak. Addaan kitikit ti maysa a kulaaw iti tuktokna ken addaan iti uppat a saka ti billit iti uppat a sulina iti baba. Naimuntar met ti kadaanan a tig-pipiso ken binting iti ngato a parte ti bakrangna. Inaramid daytoy ni Francisco Reprima. Aglanglanga nga antigo a lakasa a nakutkot iti sabali a lugar.
Maikadua a nangabak ti inaramid ni Romano Reynante. Maysa daytoy a pagipatayan iti rebulto nga ikabil iti pader; addaan iti bulbulong nga agukrad agpangato kas man aglulualo wenno agdaydayaw iti Dios wenno ti rebulto nga ig-iggamanna.
Inaramid ni Rosendo Rojo ti maikatlo a nangabak – ngumisit a kuadro nga addaan sabsabong nga agkalatkat, sidudungngo a mangabrasa iti aniaman nga ikabil a nailadawan. Kasla adda salamangkana daytoy datdatlag a kuadro.
Dagiti dadduma pay a naisalip ket inaramid da Zalvar Reynante ken Larry Martin. Tugaw nga adda kitikitna a kasla naabel a kayo ti maysa, idinto a bassit a lakasa nga adda bulbulong ti kalubna ken dua a bakrang. Adda pay mini wenno bassit a lamisaan nga addaan sarming iti burdado a kuadro. Adda met sarming a naikuadro iti adda kitikitna a puso, napintaan iti puraw ken nalabaga. Ti maudi ket kuadro nga adda sarmingna ken naidetalye ti naikitikit a sabong, ti pangitunda ti panagdur-as ti ili: TIGNAY San Vicente a ti kayatna a sawen ket Trabaho Igaed Gin-awa maited Nasalun-at A pagillian Yegna’t pagsayaatan.
Tapno maipokus met ti atension dagiti bisita bayat ti panagpiesta ti ili kadagiti muebles dagiti agindeg, adda pagtagilakuan iti sango ti munisipio agingga iti agtapus ti bulan ti Marso a nakailakuan dagiti nakitikitan a muebles. Mabalin pay dagiti bisita ti agorder iti muebles babaen iti telepono 722-8230.
Gapu ta adda met epekto ti panagawanen dagiti bakir ti pagilian iti industria ti muebles iti ili, agsapsapulen ken agus-usar dagiti kumikitikit kadagiti kayo a masatsat manipud kadaanan a pagtaengan no agpabaro dagiti bumalay.
Mangnamnama ti gobierno ti munisipio nga agtultuloy ti industria ti muebles ket sumayaat pay kadagiti sumaruno a tawen babaen ti suporta dagiti umili, pribado a tao ken grupo ken ahensia ti gobierno.#


text:
Wednesday, October 19, 2016
CASSAVA PROCESSING AND UTILIZATION, MAISEMINAR
Cabugao, Ilocos Sur – Maar-aramid ita ti tallo nga aldaw (Oktubre 19-21, 2016) a pannakaiyadal dagiti wagas iti pannakaprobitsar ti bagas ti Cassava (Balinghoy) wenno “Kahoy” iti Ilokano kadagiti umili ti Cabugao, Ilocos Sur partikular kadagiti kameng ti Rural Improvement Club (RIC) ken dadduma nga interesado a mangisaknap kadaytoy a programa ti DA-RFO 1, San Fernando City, La Union babaen iti panangipatungpal ti Regional Coordinator on Corn and Cassava.
Narugian ti seminar iti pasdek ti Senior Citizens’ Center, Brgy. Rizal, Cabugao, Ilocos Sur iti Oktubre 19, 2016 a no sadino a ditoy ket nailawlawag iti wagas a panagpatanor ti cassava, maammuan dagiti usar ken by-products a pataudenna ken iti panangnayon iti masapulanda babaen kadaytoy a cash crop.
Kalpasan ti Registration of Participants, naaramid ti Opening Program ket naidaton ti ababa a kararag ken nakanta iti Philippine National Anthem ken ti Cabugao Hymn babaen kadagiti DA-LGU Staff.
Umuna nga ilnlawlawag ni Ms. Josei J. Valerio, Corn Staff ti pakabuklan ti maadal iti 3-day seminar.
Inakem ni Ms. Kathrine Joy P. Tapuro, Municipal Corn Coordinator ti Acknowledgement of Participants ken nag-Welcome Remarks ni Municipal Agriculturist Robert S. Savella.
Binagi met ni Ms. Anne Lovelle G. Zabala, Corn Technical Staff ti Overview of the Training.
Kamalmanna, naiyadal ti maipapan iti Food Safety ken Hand on Demo iti 3-5 a Menu a kas iti Cassava Pulvoron; Cassava Chips; Cassava Cochinta; Nilupak; Cassava Roll ken Buchi.
Naglektiur ken nagdemonstrar da Ms. Filomena Bugaoan, Animal and Animal by-Product Coordinator ken ni Ms. Evelyn Fabello, Agriculturist II, DA-RFO 1.
Sakbay daytoy a seminar, naangay ti pannakaiyadal ti 1-Day Technoguide in Cassava ken pannakaiyadal ti teknolohia ti panagmula ken panagpatanor ti Cassava “Balinghoy” wenno “Kahoy” iti Ilokano kadagiti umili ti Cabugao, Ilocos Sur babaen iti programa ti DA-RFO 1 nga indauluan idi ni Mr. Cesar Escobar, agdama idi a Regional Coordinator on Corn and Cassava.
Naangay ti seminar a no sadino a ditoy ket detaliado a naiyadal iti panagpatanor ti cassava, maammuan dagiti usar ken by-products a pataudenna ken iti panangnayon iti masapulanda babaen kadaytoy a cash crop.
Paset ti naiyadal ket dagiti sumaganad:
1. Site Selection
2. Land Preparation
3. Fertilizer Application
4. Pest Management
5. Harvesting
6. Cost and Return.
Dagitoy nga aksion ken inisiatiba ket paset iti programa ti Munisipio iti pannakaidur-as ti Sektor-Agrikultura iti benneg ti cash crop iti panangidaulo ni Mayor Josh Edward S. Cobangbang. # (Web In-Action)
Posted by Bayan ng Cabugao, Ilocos Sur at 2:00 PM
Subscribe to: Post Comments (Atom)


text:
CANDON CITY – Dua a balay sadiay Barangay Patpata 1st, idinto a sabali pay a balay sadiay Barangay Calaoa-an, barangay amin daytoy a siudad, ti nagsasaruno a natakawan idi Marso 30.
Immuna a naireport a naserrek ti balay ken natakawan da Jovita Manzano Galdonez, 70, balo, ken ti apoba a kabbalayna a ni Clarise Galdonez Jimenez, 15, awanan asawa, estudiante a nakatakawan ti kuarta, laptop, tablet, selpon ken relo ti balasang.
Segun ken ni Clarise, nakariing gapu iti uni ti nailukat a drawer ket idi rimmuar iti kuartona ken nagturong iti salas, nakitana ti maysa a tao a nagaruat iti diaket nga addaan iti hood a magmagna nga agturong iti kusina, sa ti panagpukkaw ti lolana iti “HOY! HOY! HOY!.
Kinuna met ni Jovita nga idi agarup alas 4:00 ti parbangon ti nadakamat a petsa, rimmuar iti kusina ket napanna insagana dagiti labaanna iti pagbombaan iti danum idi nakitana ti maysa a lalaki a nagaruat iti diaket nga addaan hood iti ruar ti balay.
Pinukkawan ni Jovita ti lalaki ngem dagus a timmaray daytoy.
Naduktalan laengen ni Clarise a mapukpukaw ti laptopna a Sony, Samsung tablet, MI cellular phone ken ti petakana a naglaon iti P2,000.00, IDs ken ti relo ni Jovita nga inkabilna iti rabaw ti lamisaan.
Naireport pay iti daytoy met laeng a petsa a natakawan ti balay a bambantayan ni Michael Manzano Galdonez, 33, awanan asawa, trabahador, a masarakan met laeng iti Barangay Patpata 1st.
Nasukalan ni Manzano nga awanen ti Samsung tablet, Huawei cellular phone ken ti petakana a naglaon iti nakurang a P1,000.00 nga inkabilna iti abayna iti uneg ti kuartona.
Mapapati a nargaan ti turog ni Manzano idi sinerrek ti mannanakaw ti kuartona sana kinurimes dagiti gamit ken kuartana.
Kabayatanna, nagreport idi agarup 8:45 ti bigat ti Marso 30 ni Fortunato Bactis Fernandez, 85, balo, balikbayan ken residente iti Barangay Calaoa-an, ditoy met laeng siudad, a natakawan bayat a nargaan ti turogna a mapapati a naiwayat iti agarup 10:00 ti rabii ti Marso 29.
Naduktalan laengen ni Bactis iti kabigatanna a natakaw ti dua a bagna nga agbiahe a naglaon kadagiti aruaten ken kuartana a P7,000.00, bag pack a nakaikabilan ti petakana a naglaon iti P100.00, ID ken passportna.
Mapapati a perdi ti serradura ti ridaw ken kuarto ti biktima ket ditoy ti simrekan ken rimmuaran ti mannanakaw.
Narekobre dagiti nagresponde a polis ti bag iti kamaisan, 50 metro ti kaadayona iti abagatan ti balay ti biktima ngem awanen dagiti kuarta ken ti G-Shock wrist watch nga agpateg iti P7,500.00-.
Segun iti polis, nakaala ti SOCO team a nangproseso iti nakapasamakan ti panagtakaw kadagiti lemma ket manamnama a makatulong daytoy iti pannakatiliw iti nagtakaw. (Tawid News)


text:
Agsukat Met iti ‘Bado’ Dagiti Kayo
WEN, maminsan wenno mamindua iti makatawen nga agsukat iti ‘bado’ dagiti kayo. Saan ketdi a panagsukat iti kas kadatayo a tattao, ngem iti wagas a maibatay iti disenio ti Nakaparsuaan: isu ti panangitulokda iti init a mangdigos iti pakabuklanda tapno mapaksiat dagiti peste, sakit ken dagiti nagango a sanga. Kadagiti nalamiis a pagilian, isagana ida ti Nakaparsuaan para iti tiempo ti lamiis. Maawagan a deciduous dagiti kayo a mamimpinsan a mangiregreg kadagiti bulongda. Kalpasan daytoy, maaddaanda kadagiti baro a bulong.
Iti tiempo ti panagreregreg (autumn) kadagiti pagilian nga addaan iti nalamiis a klima, naisangsangayan a buya ti panagluom dagiti bulong— adda duyaw, naranghado ken nalabaga, ket iti yaaplaw ti angin, maregregda a kasla confetti ket takkubanda dagiti kalsada, bangketa, arubayan ken bangkag. Imdengan ti musika nga “Autumn Leaves” bayat ti panangbuya kadagiti matnag a bulong.
* * * Naisangsangsayan ti kinaparabur ti Nakaparsuaan. Kitaenyo ti puon ti anangka, kas pagarigan. Narnuoyan iti bunga manipud tuktok agingga iti puon— ken adda pay iti ramutna! Makaay-ayo met a buyaen ti napanayag a kapiniaan iti Batangas ken Cavite. Dagitit prutas ti enerhia a naireserba iti taraon babaen ti photosynthesis manipud iti lawag ti init. Pudno a naisangsangayan a kinadatdatlag a di magaw-at ti panunot ti tao no kasano a mayakar ti enerhia iti banag. Ken no kasano a ti banag, mapagbalin manen nga enerhia.
Saan a nakakaskasdaaw a no mangantayo kadagiti prutas, mapnektayo kadagiti reserba nga enerhia, iti laksid ti kaadda payen ti sabsabali a sustansia a mausartayo iti aginaldaw a trabaho— pisikal, mental, emosional ken espiritual.
* * * Agnaed iti uneg ti daga dagitoy dua nga organismo: alinta ken ukoy-ukoy wenno taptapuyo.
Nasayaat nga ‘agtagibalay’ dagiti alinta. Iruarda dagiti rugitda ket agbalin dagitoy a natural a ganagan.
Agaramid met dagiti ukoy-ukoy iti usok iti uneg ti tapok wenno darat a kas palab-ogda kadagiti kuton ken dadduma pay a babassit nga insekto.
Gapu ta saan unay a maawatan dagiti ubbing dagitoy a pinarsua, tiliwenda dagitoy tapno paliiwenda kadagiti laboratorio para iti klaseda.
Ania ti pakainaigan dagitoy iti biag wenno iti lubong? Kas met laeng kadagiti sabsabali a pinarsua, pasetda iti food chain, ken pasetda iti saput ti biag.
* * * Saan unay a maipangpangruna ti balikas a patneng wenno natibo, idinto a kadagiti dadduma, ibilangda laengen dagitoy a basta paset ti napalabas.
Iti naminsan a paset ti pakasaritaan, tinagtagibassit ida dagiti nangsakup kadatayo. Ngem ita, isuda ti pammaneknek ti ibubusor kontra kadagiti ganggannaet.
Tumaliawtayo ket makitatayo da Lapu-lapu, Diego Silang, Gomburza, Jose Rizal, Andres Bonifacio, ken dadduma pay.
Isuda dagiti patneng ken bannuar daytoy a pagilian.—O


text:
Pinengdan ni Police Chief Inspector Jessie Lucas ti panagsuyaabna. Tinaliawna ti relo iti pungupunguanna. Alas dies ti bigat. Nainayad ti panagpataray ni PO2 Melvin Roxas. Domingo ket tumuyutoy dagiti tao iti Quezon Avenue.
Linabsanda ti Two Brothers Grocery. Adu ti makitienda iti abastoda.
Agsikkon ti mobile patrol iti Liberation Street idi naguni ti transmitter. “Calling all mobile cars… Calling all mobile cars…”
Pinidut ni Jessie ti auditibo. “Mobile car 17…” kinunana.
“Nakalibas ni Andres Bondoc, alias Boy Kimat, iti pagbaludan! Pinatayna ni PO3 Queddeng, ti guardia. He is believed to be in the vicinity of Tamag Village. Take no chances. He’s dangerous! Innalana ti kuarentay singko ni Queddeng!”
Naamil ni Jessie ti bibigna. Itay laeng napan a lawas a nasentensiaan ni Boy Kimat. Nanghold-apda ken ni Alias Diango iti taksi. Nakiranget ti drayber ket dinugsol ni Boy Kimat iti imuko a puon ti ipapatayna.
Immuna a natiliw ni Diango ket intudona a ni Boy Kimat ti nangdugsol iti taxi driver.
“Naiwaragawag kadin iti radio tapno maballaagan dagiti umili?” dinamag ni Jessie.
“Wen. Naiflash payen iti TV.”
Nagsakuntip ni Jessie. Am-ammona ni Kirat. Napeklan a mannugal, mammartek ken mammapatay. Tallon ti pinatayna. Pagbutbutngan iti lugarda a Lapulapu.
Apay a naglibas ni Kirat? immapay iti panunot ni Jessie. Kayatna ti agibales ken ni Alias Diango gapu iti panangliput daytoy kenkuana? Wenno nadamagna kadin a makikabkabit ni baketna?
Daldaliasatenen ti mobile patrol ti Jose Singson Avenue idi naguni manen ti transmitter.
“Mobile car 17… mobile car 17… do you hear me?”
“We hear you loud and clear,” insungbat ni Jessie.
“We have just received a complaint from a certain Mila Arce of 121 Baluarte, Salindeg. Hinold-ap kano ti natayag, nabaked ken napugot a lalaki a nagtagiarmas iti cal. 45. The description fits Kirat!”
Imbuelta ni Patrolman Roxas ti lugan. Pimmegges ti panagpatarayna idi makadap-aw ti patrol car iti national highway. Nagpakannawanda ket inunorda ti Baluarte. Iti nagkurusan, pinaginayad ni Melvin ti lugan sana insardeng iti sanguanan ti maysa a bungalow a nagtaginumero iti 121.
Nagtimreda. Madamdama, inlua ti ridaw ti babai a nakapantalon iti maong ken nakaaruat iti nakipet a tisirt.
“Dakayo ni Mila Arce?” sinaludsod ni Jessie. “Sika ti nagtelepono iti polis gapu ta nahold-apka?”
“Wen, sir,” insungbat ni Mila Arce sana pinastrek dagiti dua. Inwaras ni Jessie ti panagkitana iti salas. Nupay simple dagiti alikamen, nadalusda.
Inruarna ti kuadernona ket rinugianna ti nagsaludsod.
Kagapgapu ni Mila Arce a nakitienda iti downtown. Naglugan iti traysikel a nagawid. Maymaysana a pasahero. Iti nagsulian ti dalan iti labes ti arko a kumamang iti Salindeg, kellaat a nagbalangan ti maysa a lalaki sana tinutokan ti drayber. Inakas ti hold-aper ti napasadaan ti drayber ken ti kuarta ni Mila Arce a nasurok a dua a gasut a pisos. Pinadissaag ti hold-aper ti drayber ket intarayna ti traysikel. Ti kalsada a kumamang iti lumaud a barangay ti tinurong ti lugan.
“Nailangaam ti hold-aper?”
“Natayag, nabaked ken napugot. Kulot ti buokna. Adda bigotena. Agtawen siguro iti treinta.”
Nagtungtung-ed ni Jessie. Ni Kirat nga agpayso. Ti sal-at, naghold-ap tapno adda gastuenna? Ngem sadino ti papananna?
Awan timtimek da Jessie bayat ti panagsublida iti siudad. Pagammuan, nagkatek ta adda simmiplot iti isipna. Inruarna ti mapa ket inadalna.
Immuna a nasaripatpatan ni Boy Kimat iti Tamag Village sa iti labes ti arko a kumamang iti Salindeg. Agpalaud met ti direksion ti intarayna a traysikel.
Kaparanget a barangay ti Salindeg ti lugar da Alias Diango!
Immawag ni Jessie iti presinto. Imbagana ti suspetsana. Impasingked ti hepeda a mangibaon iti dua a polis nga agsiim iti lugar da Alias Diango.
Immaweng ti sirena a mangipakdaar iti alas dose. Inyawis ni Jessie ti panangaldawda ken ni Melvin sana intudo ti restaurant iti abay ti University of Northern Philippines.
Impaigid ni Melvin ti lugan. Simrekda. Nagorderda iti pangngaldaw.
Dida pay napudotan ti tugawda idi makangegda iti sirena. Aggilapgilap ti nalabaga a silaw ti police car a limmabas.
Rimmuar ni Jessie. Agwengwengweng ti transmitter.
“Proceed to Raois immediately. It seems Boy Kimat has struck again. This time, he has killed a woman!”
Saanen nga intuloy da Jessie ti nangan. Imbatina lattan ti pagbayadda iti lamisaan. Madamdama pay, un-unorendan ti Quirino Boulevard. Nagpadayada. Linabsanda ti San Julian, sa ti Nagsangalan ken Rugsuanan.
Madamdama, masungaddan dagiti dua a nakaparada a patrol car.
Imparada ni Fred ti lugan iti likudan ti police car. Dimsaag ni Jessie. Impalawlawna ti panagkitana. Panakkelen ti dua kadsaaran a balay. Nalawa ti paraangan a linakub ti konkreto nga alad. Adayo iti kaarruba.
Immunegda. Sinabat ida ti maysa a polis.
“Adda ti bangkay iti abay ti agdan, sir,” kinuna ti polis kalpasan ti panagsaludona.
Nagtalimudok ti panagkita ni Jessie iti bangkay a naidalutaytay iti arsadanan ti agdan. Mangrugin nga agbalay ti dara a nangsellep iti puraw a blusana.
“Ginarawyo ti bangkay?” inamad ni Jessie iti polis.
“Saan, sir.”
“Nangayabkayon iti retratista?”
“Addan iti dalan, sir.”
Tinaldiapan ni Jessie ti nakadumog a lalaki iti sopa. Naammuanna nga isu ti asawa ti napaltogan. Mario Corpuz ti naganna. Nabaneg. Adda pamuyaanna. Agtawen iti tallopulo. Kahero iti maysa a nalatak a kompania iti siudad.
Inruar ni Jessie ti kuadernona sana pinagsaludsodan ni ni Mario Corpuz.
Kaaw-awid ni Corpuz manipud iti opisina. Nadatnganna ti bangkay ti asawana. Nakangeg iti danapidip iti likudan. Ngem naladawen ta adda nangpalek kenkuana. Sakbay a napukawna ti puotna, nadarimusmosanna ti likudan ti natayag, nabaked ken napugot a lalaki a nagtaray nga aglibas. Adda armasna a kuarentay singko.
Sinukimat ni Jessie ti sugat ni Corpuz. Saan a grabe ti sugat ket saan a kasapulan a mayospital daytoy.
“Ania ti oras itay sumangpetka ditoy balayyo?” inamad ni Jessie.
“Dandani alas dose siguro, sir.”
Tinaldiapan ni Jessie ti oras iti relona. Alas dose y media. Nagtungtung-ed. Alas dose idi mapanda mangan. Dida pay napudotan ti tugawda idi naguni ti transmitter. Duapulo a minutos sada dimmanon iti nakapasamakan ti krimen.
Nataldiapan ni Jessie ti nabuong a sarming ti tawa iti abay ti ridaw.
“Sigud kadi a buong ti sarming ti tawayo, Mr. Corpuz?” sinaludsod ni Jessie.
“Itay laeng, sarge. It’s obvious, saan kadi? Binurak ti suspetsa ti sarming tapno magaw-atna ti lettatan ti ridaw iti uneg. Ngem mabalin a nangeg ni baket ti panagkanikliing dagiti naburak a sarming ket immulog. Naglagaw siguro ti kriminal ket pinaltoganna ni baket.”
[ Adda tuloyna ]


text:
SANTA, Ilocos Sur – Pimmusay ti maysa a baket tallo nga aldaw kalpasan a nagsagrap iti sugat iti bagina maigapu iti pannakauram ti badona bayat ti kaaddana iti uneg ti balayda sadiay Barangay Sacuyya Sur ditoy nga ili idi malem ti Enero 24, 2014.
Iti naladaw a report iti police station ditoy, impatay ni Lucena Galinato, 90, baak, bulsek, dagiti sugatna maigapu iti pannakapuor ti pagan-anayna.
Segun iti panagimbestiga dagiti polis, mapapati a nagtabako ti biktima ket natinnag ti beggang manipud iti tabakona a nanguram iti lupotna ken iti biktima.
Mapapati a naangot ni Anastacio Galinato, bayog, 82, bulsek, nga adda mapupuoran ket inayabanna ti kaarrubada a ni Herminia Pita, 69.
Idi simrek ni Pita, nakitana laengen a mapupuoran ti aruaten ti baket ket dinagdagusna a binuyatan iti danum.
Nagkedked ti kabsatna a ni Anastacio a maipan daytoy iti ospital agsipud ta awan ti pagpaagasna.#


text:
VIGAN CITY – Iti daytoy kalkalpas nga eleksion, pinatalgedan dagiti Singson nga isuda ti ari-ari ti politika ditoy probinsia iti Ilocos Sur ket awan ti makita iti asideg a masakbayan a natibker a politiko a makabael a mangdupir iti bilegda.
Iti maikadua a gundaway, pinadas ni dati a Bokal Efren Rafanan, Sr. a dupiren ni Gov. Luis “Chavit” Singson, ti langilangan a politiko a nangpadakkel kenkuana, ngem ad-adda a naisualit iti daytoy a panagpipili.
Iti immuna a panagsango da Rafanan ken ni Gov. Singson, ginaburan ti naud-udi ti bokal iti diperensia a nasurok a P43,000 a butos.
Iti daytoy kaunaan nga eleksion babaen ti automation, nakagun-od ni Chavit iti 199,215 a butos idinto a 107,712 laeng ti nabutos ni Rafanan wenno iti diperensia a 91,503 a butos.
Iti daytoy a panangabak ni Singson, impamatmatna manen a Singson country ti Ilocos Sur ket kasla dalapusen ti allawig ti asinoman nga agtakder iti dalanda.
Ad-adda itan a nabilbileg dagiti Singson agsipud ta nailayon ni Cong. Ronald Singson a diputado a mangibagi iti umuna a distrito ti probinsia. Ni Ronald ti masirmata a kangrunaan a mangitag-ay iti nagan ni Chavit Singson ken agbalin a kas iti amana a kabilegan a politiko iti Ilocos Sur.
Timmapog metten iti politika ti sabali pay nga anakna, ni Ryan Luis. Nabutosan a para bise mayor iti Vigan City ni Ryan Luis nga awan ti simmango kenkuana. Ikutna ti personalidad ti maysa a nangato a dadaulo, manamnama a saan laeng a kinabise mayor ti pagpatinggaan ni Ryan Luis iti masakbayan, aglalo ket naikamang iti pamilia ti Savellano, maysa kadagiti teddek a politiko iti Cabugao, Ilocos Sur. Idi Pebrero 27, daytoy a tawen, inkallaysa ni Ryan ni dati a Patricia Savellano, anak ni nabutosan a Bise Gobernador Deogracias Victor Savellano. Iti panagbalin a maymaysa a pamilia ti Singson ken Savellano, ad-adda a timmibker ken immuneg ti pondasion ti bilegda iti politika iti probinsia.
Nabutosan met a provincial board member ti sabali pay a Singson, ni dati a Bise Gobernador Jeremias “Jerry” Singson.
Maysa ita a kabangluan a politiko iti siudad ti Vigan ni Mayor Eva Marie Singson-Medina, anak daydi naggobernador Evaristo “Titong” Singson, kabsat ni Chavit Singson. Nailayon ni Mayor Eva nga awan ti nakaitured a simmango kenkuana gapu iti maipagpannakkel a nagapuananna iti panaglupos ti Vigan manipud iti maysa nga ordinario nga ili ket nagbalin a maysa kadagiti kangrunaan a tourist destinations iti Amianan a Luzon.
Sabali pay a Singson, ni dati a konsehala ti Vigan City Germy Singson-Goulart, kabsat ni Chavit, ti nangabak a mayor iti Caoayan, Ilocos Sur. Kinasango ni Goulart ni Atty. Tito Tugade, kabsat ni Mayor Mario Tugade a nangibalat ken ni Goulart iti eleksion idi 2007.
Iti met maikadua a distrito ti baluarte ni Deputy House Speaker Eric Singson, kasinsin ni Chavit Singson, a saan a madupir dagiti kasupangetna iti politika.
Nangabak ni Eric Owen Singson, a kas mangibagi iti maikadua a distrito ti Ilocos Sur. kas ken ni Cong. Ronald Singson, ni Eric Owen ti masirmata a mangitag-ay iti nagan ti Singson iti maikadua a distrito ti probinsia agsipud ta ikutna ti nagan ti langilangan iti politika nga amana.
Nailayon met ni Candon City Mayor Allen Singson iti puestona agraman ti katiketna para bise mayor a ni Alfonso Singson. Anak ti diputado ni Allen idinto a kabsatna ni Alfonso. Sabali pay a Singson, ni Kristelle, kaanakan ni Eric, ti nabutosan a konsehal ti siudad.
Iti Narvacan, awan ti kinasango para iti kinamayor ni Bokal Zuriel Zaragoza, anak da Mayor Edgar Zaragoza ken Vice Mayor Charito Singson-Zaragoza, sabali pay a kabsat ni Eric. Uray ni Charito Singson-Zaragoza ket awan ti kinasangona. Nangabak met a konsehal ni Avel Verney Zaragoza, kaanakan ni Mayor Edgar.
Nangabak met a para bokal iti maikadua a distrito ni Atty. Charmian Wyaneth Zaragoza, anak dagiti Zaragoza.
Iti panangabak ni Wyaneth Zaragoza, kaduananto ni Bokal Jeremias Singson iti sangguniang panlalawigan.#


text:
CANDON CITY – No ni Deputy Speaker for Luzon Eric Singson ti pagdamagan, dakkel pay laeng ti namnama ni Speaker Jose De Venecia a mapagtalinaedna ti kinaespikerna iti House of Representatives iti masungad a panaglukat ti 14th Congress.
Kinuna ni Singson bayat ti panakiuman-uman kenkuana dagiti kameng ti media ditoy a no maibasar iti bilang dagiti nakaruar a congressmen iti sapasap a pagilian, dakkel pay laeng ti gundaway ni JDV a magun-odna ti kinaespiker iti Kamara.
Kinuna ti mangibagi iti segundo distrito nga aganay a 89 dagiti kongresista a kameng ti Lakas Party, adda met 25-30 a nakaruar a kameng ti NPC a naikappeng iti coalition ni Speaker de Venecia, sa mainayon ti lima a nakaruar a kameng ti LDP-Angara wing ken dagiti sectoral representatives a sigud a kaduana, adda kadagupan a nasurok a sangagasut ket uppat a pulo dagiti mangsuporta iti panagpanggepna manen a manggun-od iti kinaespiker.
Kinuna pay ni Singson nga nga adda pay dagiti kameng ti Kampi babaen ken ni Cong. Ronaldo Puno a nangibatad iti panangsuportada ken ni Speaker de Venecia.
Partido ni Pres. Arroyo ti Kampi idinto a da de Venecia ken nag-Presidente Fidel Ramos dagiti dadaulo iti Lakas.
Itay nabiit, imbatad ni Cong. Pablo Garcia iti Cebu iti panangsangona ken ni de Venecia gapu iti panangidurosna iti charter change iti napalabas a Kongreso babaen ti constituent assembly uray pay saanen a karaman dagiti senador, a nangipeksaan dagiti oposision, kritiko ken sektor ti relihion ken civil society organizations iti protestada iti nasao a tignay.
Saanen nga intuloy da de Venecia ti tignay iti Kamara a mangbaliw iti konstitusion babaen iti constituent assembly iti sanguanan iti idudupir dagiti agprotesta.
Kabayatanna, kinuna ni Singson a tarigagayna ti agtalinaed iti agdama a puestona kas deputy speaker no palugodan ti Kongreso.
“Depende kadagiti Lakas members, so far, ibagbagada met a maretenerko ti puestok. Kasta met ti ibagbaga ti Liberal Party,” kinuna ni Singson.


text:
2003
Ti 2003 ket maysa a kadawyan a tawen a nangrugi iti aldaw ti Mierkoles iti kalendario a Gregoriano.
Paspasamak[urnosen | urnosen ti taudan]
Naipasngay[urnosen | urnosen ti taudan]
Pimmusay[urnosen | urnosen ti taudan]
- Abril 26 – Yun Hyon-seok, Koreano a mannaniw, mannurat ken aktibista (naipasngay 1984)
- Hunio 12 – Gregory Peck, Amerikano nga aktor (naipasngay 1916)
- Hunio 29 – Katharine Hepburn, Amerikana nga aktres (naipasngay 1907)
- Hulio 27 – Emmanuel Pelaez, maika-7 a Bise Presidente ti Filipinas (naipasngay 1915)
- Nobiembre 9 – Art Carney, Amerikano nga aktor (naipasngay 1918)


text:
Ni Jesus ti Intay Kaptan
Ni Jesus ti intay kaptan, ta isu laeng ti kamang.
Uray aniat’ mapasamak, kenkuana talnat’ masarak.
KORO:
Ni Jesus ti kaptan no adda peggad, adda peggad, adda peggad
Ni Jesus ti kaptan no adda peggad, aniaman ti mapasamak.
Isut’ linongtay no aldaw, datay ti inna salingdan
No rabiit’ mapagtengtay, datay ti inna bantayan.
No ti bagyo umasideg, kenkuana intay kumapet
Isut’ sarkedtay ken talged, aniaman a mapasangpet.
O Jesus, Dios a nadungngo, sika ti talekmi Apo
Iti peggad a masango, dakam kadi ti yespalmo.


text:
Wednesday, October 18, 2017
YOUNG PUBLIC SERVANT 2017, NAGSAPATADA KEN NI MAYOR JOSH EDWARD
Cabugao, Ilocos Sur – Naiparang ken nagsapata dagiti napili a Young Public Servant (YPS) 2017 mangrugi iti Posision ti Mayor, Bise Mayor ken dagiti pakaisaadanda a takem iti Sangguniang Bayan agraman dagiti Ahensia a nakasalinong iti LGU-Cabugao agingga iti Department Heads ti nadumaduma nga Opisina ti LGU-Cabugao.
Nagsapatada ken ni Mayor Josh Edward S. Cobangbang iti Oktubre 18, 2017 iti imatang ti Pamilia-LGU Cabugao iti sango ti Rizal Barangay Hall, Barangay Rizal, Cabugao, Ilocos Sur.
Sakbayna, naelektaran ni Calvin Kenneth Lopez iti Cabugao National High School, Brgy. Turod, Cabugao, Ilocos Sur a Young Mayor ket ni met Nerius Talusig ti Cabugao North Central School ti napili a Young Vice Mayor.
Kalpasan ti Flag Ceremony, inawagan ni Mr. Dario Roy A. Siruno, Municipal Information and Tourism Officer a saggaysa dagiti naelektaran a Young Public Servant iti sango manipud kadagiti nadumaduma a pageskuelaan ti ili ti Cabugao a maisaad iti Opisina ti Mayor, Bise Mayor, Department Heads agingga iti Sangguniang Bayan ken iti nadumaduma pay a Departamento ti LGU-Cabugao.
Pinagsapata ida ni Mayor Josh Edward iti imatang ti Pamilia-LGU a pakairamanan dagiti Department Heads, Municipal Officials ken dagiti pannakabagi dagiti Ahensia iti salinong ti LGU-Cabugao a kas iti PNP ken iti BFP.
Kalpasanna, nagturong dagiti Opisiales ti Munisipio kadagiti kapadada ti saad a Young Public Servant ket inyaspilida dagiti pin-da.
Iti Mensahe ni Mayor Josh Edward, kimmablaaw ken nagyaman ta maited manen daytoy a pribilehio - pannakaited kadagiti ubbing nga agad-adal a mangakem kadagiti responsibilidad dagiti Opisiales Lokal ken dadaulo ti nadumaduma nga Opisina iti LGU-Cabugao. Kunana nga iti “Public Office is a Trust” ket maipasagepsep iti sapasap ti pannakaitandudo ti Young Public Servant a programa ti Munisipio a pakataliawan dagiti ubbing agsipud ta nakadepender kadakuada iti masakbayan ti ili a Cabugao.
Innayon ni Mayor Josh Edward a nupay naikkan dagitoy nga ubbing iti nagduduma a Posision ket
maragsakan kadaytoy a maar-aramid ta addaandan ti potensial nga agbalin a lider ket mamulida iti pageskuelaan ken iti komunidad.
Insupusop ti Ama ti Ili nga agyaman unay iti partisipasion dagitoy nga agad-adal kadaytoy a programa ti Munisipio ket kasapulan a maisuroda kadagiti maiparbeng nga aramidenda kadagiti pakaidesignaranda nga opisina.
“Congratulations! Good Luck!” kinuna ni MayorJosh Edward.
Nagsarita met ni Young Mayor Calvin Kenneth Lopez. Dinakamatna ti kaipapanan ti Pagsasao a dagiti agtutubo isuda ti namnama iti pagilian iti masanguanan. Nagyaman ti Young Mayor ken kinablaawanna dagiti Opisiales ti ili nga idauluan ni Mayor Josh Edward S. Cobangbang; dagiti kaduana a YPS ken dagiti Personnel ti LGU-Cabugao. Innayonna a babaen iti panagserbisioda ditoy Munisipio ket kayatna a maipaneknek a kabaelanda nga aramiden ken ipatungpal iti nakapilianda ken sinapataanda a pagrebbengan.
Nakikaysa met dagiti kameng ti Konseho Munisipal nga isuda SBM Danny Q. Gazmen; SBM Vicky S. Serna; SBM Dr. Jemaima S. Tan-Yee; SBM Atty. Bryan Jett S. Pano; SBM Atty. Randy Baniaga G. Kinaud ken ni SB Secretary Maxfel S. Suboc iti seremonia ti panamagsapata kadagiti Young Public Servant 2017. # (Web In-Action)
Posted by Bayan ng Cabugao, Ilocos Sur at 10:38 AM
Subscribe to: Post Comments (Atom)


text:
Sinuratan a Latin
Ti sinuratan a Latin, wenno sinuratan a Romano, ket isu ti sistema ti panagsurat a naibatay kadagiti letra iti alpabeto a klasiko a Latin ken dagiti naipaatiddog a pormana. Daytoy ket inus-usar a kas ti alagaden a pamay-an iti panagsurat kadagiti kaaduan a pagsasao ti Lumaud ken Tengnga nga Europa, ken dagiti pay pagsasao manipud kadagiti sabali a paset iti lubong. Ti Latin a sinuratan ket isu ti batayan para iti kaaduan a bilang dagiti abesedario iti aniaman a sistema ti panagsurat[1] ken isu daytoy ti kaaduan a kaaduan a naampon a sistema ti panagsurat iti lubong. Daytoy pay ti batayan iti Internasional a Ponetiko nga Alpabeto. Dagiti 26 a kaaduan a letra a nailaon iti batayan nga alpabeto ti Latin ti ISO.
Dagiti linaon
Nagan[urnosen | urnosen ti taudan]
Ti sinuratan ket mabalin a tawagan iti sinuratan a Romano wenno sinuratan a Latin, manipud iti taudanna iti Romano nga Imperio. Iti kontesto iti transliterasion ti termino a "romanisasion" ket kankanayon a mabirbirukan.[2][3] Ti Unicode ket agus-usar ti termino a "Latin"[4] ken ti pay Gunglo ti Sangalubongan para iti Panagalagad (ISO).[5] Dagiti numerasion ket makunkuna a dagiti numerasion ti Romano.


text:
Napintas a panangiruangan iti topiko ti inaangaw nga introduksion ta guyugoyenna ti atension ti tallaong wenno audience. Adu kadagiti nalalaing nga statesman ken mannarita ti mangirugi iti kastoy nga introduksion ta pudno met a makaawis iti atension ti agpakatawa sakbay a rugian ti kangrunaan a paset ti speech. Tumaud pay no kua ti asideg a rikna ti ispiker ken ti tallaong. Kadagiti dadduma met, naisapit dayta makapakatawa a paset iti speech tapno ad-adda pay a pangawis iti imatang ken iruangan ti kayat nga ipaawat kadagiti dumdumngeg.
Ngem saan koma nga aramiden daytoy inaangaw a komunikasion no adda madalapus lalo kadagiti ummong wenno panagtitipon a pakaadawan kadagiti importante a banag maipapan iti pakaseknan. Sakbay nga ibbatan ti pannarita, panunoten koma a nalaing ti intension no makadalapus wenno saan. Saan koma a one-sided wenno kitaen dayta nga intension laeng iti biang a nakaisangratanna no di ket kitaen pay ti kinaadda ti madalapus. Uray no adda ti intension a pangiserbian saan a basta ibbatan no di kitaen met dagiti mairaman.
Awan ti mamaay dayta nga speech, aniaman ti kinasayaat ti intension ken kinasayaat dagiti balikas nga inusar ken napapanawen ti pannakatratona no adda met madalapusna a sabali, Madillaw. Agreak siempre dagiti saan a matimtimek a nadalapus, lalo kadagiti addaan saksakiten ken rangkap.
Ta apay a nausarda iti inaangaw? Saan a makaparay-aw ti panangaramat a pagkakatawaan dagiti addaan saksakiten ken rangkap. Ti sakit ket saan a maitutop nga ilaok iti nakakatkatawa a banag lalo kadagiti diskurso iti panagtitipon.
Nakarkaron no presidente ti mannarita kas ti panagbitla ni Presidente Benigno Simeon Aquino III sadiay New Zealand itay nabiit a nangaramatanna iti wheel chair a kas pagkakatawaan. Nupay ti intensionna ket agpaay laeng dayta iti sinukatanna a presidente ken/wenno iti na-impeached a chief justice, saan latta a nasalun-at a klase ti pagkakatawaan. Ta saan met a pagkakatawaan ti addaan sakit. Ta awan met agdisnudo a mayat nga agsagaba iti sakit.
Nupay nakakatkatawa nga agpayso daytoy a joke, saan a maitutop nga aramaten kadagiti pormal a panagtitipon. Ta panunoten met ti kasasaad ken rikna dagiti madalapus itoy, uray no saan a para kadakuada dayta nga angaw. Saan a maitutop nga usaren ti wheel chair joke ta adda met dagiti sabsabali pay a naka-wheel chair, dagiti addaan saksakiten ken rangkap. Immanay latta koman ti ‘bulalo joke.’
Itoy a kaso, maibilang kadi a natayag ti tao a nakabatay iti ulo ti sabali? Nalawag a saan! Kas met la dayta mangiruangan iti pagkakatawaan ngem adda met sabali a madalapus malaksid ti nakaisangratanna.#


text:
Immanuel Kant
Ni Immanuel Kant (Panangibalikas nga Aleman: [ɪˈmaːnu̯eːl ˈkant]; 22 Abril 1724 – 12 Pebrero 1804) ket maysa idi nga Aleman a pilosopo manipud idiay Königsberg (tattan ket ti Kaliningrad iti Russia), nga isu ketnagsuksukisok, naglektura, ken nagsurat iti pilosopia ken antropolohia idi las-ud ti Panagpalawag idi gibus ti maika-18 a siglo.[1]
Ti kangrunaan nga obra ni Kant, ket ti Panagdillaw iti Puro a Rason (Kritik der reinen Vernunft, 1781),[2] a naigandat tapno maitipon ti rason nga adda ti panakasanayna tapno makapan ti las-ud kadagiti naipanunotanna a panakapaay iti tinawtawid a pilosopia ken metapisika. Isu ket nagnamnama a manngpatingga ti maysa a panawen ti panagpattapatta a dagiti banag ti ruar ti panakasanay ket naus-usar a mangsuporta ti nakitkitana a kas dagiti awan mayana a teoria, bayat nga isu ket sumupsupiat ti eskeptisismo dagiti agpanpanunot a kas ni Berkeley kenni Hume.
A nangibaga ti:
"Kankanayon a nabatbati nga eskandalo ti pilosopia ken ti sangalubongan a panagrason ti nagtagitaon a ti irurumsua dagiti banag ti ruar kanaiatayo ... ket nasken a maipagarup a dagitoy ket ti pammati laeng, ken no mairana daytoy ti sinoman a mangdudua daytoy, nasken a mabalintayo a sungbatan ti naapnekan a pangipatalged."[3]
Ni Kant ket nagisingasing ti 'Koperniko a Rebolusion' iti panagisubli, a nagibaga ti:
"Manipud tattan naipagpagarup nga amin dagiti bukodtayo a pannakaammo ket nasken aumanamong kadagiti banag; ngem ... agpadastayo met no saantayo a makaadayo kadagiti parikut ti metapisika babaen ti panagipagarup a dagiti banag ket nasken nga umanamong ti bukodtayo a pannakaaamo."[4]
Ni Kant ket nagipablaak kadagiti dadduma a nangruna nga obra iti etika, relihion, linteg, estetika, astronomia, ken pakasaritaan. Kadagitoy ket mairaman ti Panagdillaw iti Praktikal a Rason (Kritik der praktischen Vernunft, 1788) ken ti Metapisika dagiti Kababalin (Die Metaphysik der Sitten, 1797), a maipanggep ti etika. Ken ti Panagdillaw iti Panangukom (Kritik der Urteilskraft, 1790), a kumitkita ti estetika ken teleolohia. Isu ket nangigandat a mangibanag dagiti suppiatan a nagbaetan dagiti empiriko ken rasionalista nga arngian. Ti emperiko ket nagipatalged nga amin dagiti pannakaamo ket nagtaud kadagiti panakasanay; ti rationalista ket mangipatpato a ti rason ken dagiti masna a kapanunotan ket dati dagitoy. Ni Kant ket nangisuppiat a ti panakasanay ket puro a kabukbukodan no saan pay nga immuna a naiyaddang babaen ti puro a rason. Kinunana pay a ti panag-usar ti rason nga awan ti panakaipakat ti panakasanay ket mangturong laeng kadagiti teretiko nga alliaw. Ti nawaya ken husto a panakasanay ti rason babaen ti agmaymaysa ket isu idi ti tema ti Panagpalawag, ken dagiti arngian ni Kant kadagiti nadumaduma a parikut ti pilosopia.
Dagiti kapanunotanna ket nakaimpluensia kadagiti adu nga agpanpanunot idiay Alemania iti las-ud ti kabibiagna. Isu ket nagitalinaay ken nangiyalis iti pilosopia ti labes ti suppiat a nagbaetan dagiti rationalista ken dagiti emperisista. Dagiti pilosopo a ni Fichte, Schelling, Hegel ken Schopenhauer ket nagbaliw ken nagparang-ay ti Kantiano a sistema, nga isu a nangiyeg kadagiti nadumaduma a porma ti Aleman nga idealismo. Isu ket nakitkita a kas maysa a kangrunaan a pigura iti pakasaritaan ken panagparang-ay iti pilosopia. Ti Aleman ken Eupopeano a a panagpanpanunot ket rimmang-ay kalpasan ti panawenna, ken ti inpluensiana ket agdama pay laeng nga agparparegget ti pilosopiko nga obra tatta nga aldaw.[5]
Biograpia[urnosen | urnosen ti taudan]
Ni Immanuel Kant ket naipasngay idi 1724 idiay Königsberg, ti kapitolio iti Prussia iti dayta apanawen, a ti tatta nga aldawen ket ti siudad ti Kaliningrad idiay Ruso nga exclave ti Kaliningrad Oblast. Isu ti maikapat kadagiti siam nga annak (uppat kadagitoy ti nataengan). Nabubiagan nga 'Emanuel', banaliwanna ti naganna ti 'Immanuel'[6] kalpasan idi nakaadal ti Hebreo. Iti dagup a kabibiagna, isu ket saan a nagbiahe ti adadu ngem sangapulo a milia manipud idiay Königsberg.[7] Ti amana, a ni Johann Georg Kant (1682–1746), ket maysa idi nga agararamid ti silo nga Aleman manipud idiay Memel, nga iti dayta a panawen ket ti akin-amianan a daya unay a siudad ti Prusia (tattan ket ti Klaipėda, Lituania). Ti inanna, ni Regina Dorothea Reuter (1697–1737), ket naipasngay idi idiay Nuremberg.[8] ti apong ni Kant manipud ti amana ket taga Eskósia a nagemigrado idiay Daya a Prusia,ken ti amana ketnagipangpangletra pay laeng ti apelyidoda iti "Cant".[9] Iti kinaagtutubona, ni Kant ketmaysa idi a naimnet, ngem di nalaing unay, nga estudiante. Isu ket naipadakkel ti maysa a Pietista a sangkabalayan a nagibaybayat ti relihioso a kinapasnek, personal a kinapakumbaba, ken ti literal a panakaipatarus ti Biblia. Ni Kant nakaawat ti nainget nga edukasion – nairut, pangdusa, ken disiplinario – a nagkaykayat ti Latin ken dagiti relihioso panagiyammo ngem dagiti matematika ken siensia.[10] Dagiti sapasap a mito a maipanggep kadagiti personal a manerismo ni Kant ket naibaga, naipalawag, ken sinuppiatan idiay pangyuana a panagipatarus ni Goldthwait iti Dagiti Panagpalpaliiw iti Rikna ti Napintas ken Narimbaw.[11] Kankanayon a naipanunotan a ni Kant ken nagbiag ti nairut ken maipadto a biag, a nagiturturon ti kanayon a naululit a sarita a kadgiti kaarubana ket nagidissoda kadagiti pagorasanda baben kadagiti inaldaw a panagpagpagnana. Isu ket saan a nagasawa, ngem ngem saan a nakurang ti nakagungunaan a sosial a biag - isu ket maysa idi a nadayeg a manursuro ken naggbaligi bassit a mannurat idi sakbay a nangrugi kadagiti nangruna a pilosopiko nga obrana.
Paammo[urnosen | urnosen ti taudan]
- ^ Crane Brinton. "Panagpalawag". Ensiklopedia ti Pilosopia. Tomo. 2, p. 519. Macmillan, 1967.
- ^ Kant, Immanuel; Kitcher, Patricia (pangyuna); Pluhar, W. (patarus) (1996). Panagdillaw iti Puro a Rason. Indianapolis: Hackett. xxviii.
- ^ "Dagiti Transsendental a Panagrason (Stanford nga Ensiklopedia ti Pilosopia)". Plato.stanford.edu. 2011-02-25. Naala idi 2011-10-22.
- ^ Rohlf, Michael, "Immanuel Kant", Ti Stanford EEnsiklopedia ti Pilosopia (Otonio 2010 nga Edision), Edward N. Zalta (ed.)
- ^ "Immanuel Kant (Stanford nga Ensiklopedia ti Pilosopia)". Plato.stanford.edu. 2010-05-20. Naala idi 2011-10-22.
- ^ Kuehn, Manfred. Kant: Ti maysa Biograpia. Unibersidad ti Cambridge a Pagmalditan, 2001, p. 26
- ^ Lewis, Rick. 2005. 'Ni Kant kadagiti sumaganad a 200 a Tawtawen'. Ti Pilosopia TattanP. Bilang. 49.
- ^ "Cosmopolis". Koenigsberg-is-dead.de. 2001-04-23. Naala idi 2009-07-24. ti ina ni Kant ket sagpaminsan pay a naitited ti kamali a nagan a kas ni Anna Regina Porter.
- ^ http://www.csudh.edu/phenom_studies/western/lect_9.html
- ^ Biograpko a pakaamo a nagtaud manipud idiay: Kuehn, Manfred. Kant: Ti maysa a Biograpia. Unibersidad ti Cambridge a Pagmalditan, 2001. ISBN 0-521-49704-3 ti pagalagadan a biograpia ni Kant iti Inggles.
- ^ Kant, Immanuel. Dagiti Panagpalpaliiw iti Rikna ti Napintas ken Narimbaw. Trans. John T. Goldthwait. Unibersidad iti California a Pagmalditan, 1961, 2003. ISBN 0-520-24078-2
Dagiti akinruar a silpo[urnosen | urnosen ti taudan]
Midia a mainaig kenni Immanuel Kant iti Wikimedia Commons


text:
Ni John Quincy Adams i/ˈkwɪnzi/ (Hulio 11, 1767 – Pebrero 23, 1848) ket isu idi ti maikanem a Presidente iti Estados Unidos (1825–1829). Idu ket nagserbi idi a kas maysa nga Amerikano a diplomatiko, Senador, ken pannakabagi ti Kongreso. Isu ket kameng idi iti Pederalista, Demokratiko-Republikano, Nailian a Republikano, ken ti kalpasan daytoy ti Kontra-Masoniko ken ti Whig a partido. Ni Adams ket anak ti dati a Presidente ani John Adams ken Abigail Adams. A kas maysa a diplomatiko, ni Adams ket adda ti importante a papel iti pannakitinnulag kadagiti adu nga internasional a tulagan, a naisangsangayan ti Tulag iti Ghent, a daytoy ti nagileppas ti Gubat iti 1812. A kas ti Sekretario iti Estado, isu ket nakitinnulag iti Nagkaykaysa a Pagarian para iti amianan a pagbeddengan ti Amerika ken ti Kanada, nakitinnulag iti Espania ti panakaikapet ti Florida, ken sinuratna ti Monroe a Doctrina. Dagiti historiador ket umannurotda nga isu ket maysa kadagiti kalatakan a diplomata ken sekretario iti estado iti Amerikano a pakasaritaan.[1][2]
- ^ Bemis (1949)
- ^ Herring, George. "Manipud ti Kolonia aginggana ti Nalatak a bileg: Ganganaet a Panakibing ti E.U.Manipud idi 1776". p129. Unibersidad ti Oxford a Pagmalditan, 2008.


text:
Maysa a pammaltog ti naireport a napasamak idi alas onse ti rabii, Mayo 11, 2018, sadiay Brgy. Talogtog, Candon City, Ilocos Sur. Maysa nga agnagan Samuel Gamata y Mendoza, 42, naasawaan, tricycle driver, ken residente ti Darapidap, Candon City, ket pinaltogan ti kayongna a ni Jovencio Toquero y Gabuat, 62, naasawaan, mannalon ken residente ti Brgy. Talogtog Candon City, Ilocos Sur.
Segun iti statement ti suspek, kasangsangpetna manipud inuman iti balay ti gayemna a kandidato iti barangay elections idi 10:45 ti rabii ti Mayo 11 idi mapansinna ti biktima nga adda nga agsaksakiwar iti ruar ti pagtaenganna. Rimmuar ti suspek tapno damagen no anya ti ar-aramiden ti biktima, ngem saan daytoy simungbat no di ket dagus a pimmanaw. Kalpasan ti sumagmamano a minuto, nagsubli kano ti biktima a kasla adda birbirokenna iti paraanganda. Binagaan ti suspek ti biktima a pumanaw a dagus met nga inaramidna.
Idi makapanaw ti biktima, nagtugaw ti suspek iti terrace ti balayda, ket ditoy a nakitana ti biktima a nagsubli nga addan iggemna a bolo. Dagus nga innala ti suspek ti 12-gauge shotgun-na ket pinaputokanna ti biktima iti maminsan. Nagsagrap iti multiple gunshot wounds ti biktima iti barukongna a dagus nga intaray dagiti nagresponde a kameng ti Candon CPS sadiay Saint Martin de Porres Hospital, ngem naideklara a natay iti 12:05 ti agsapa ti Mayo 12, 2018.
Inarestar dagiti nagresponde a kameng ti CPS ti suspek ken narekobre ti maysa unit AKKAR 12-gauge shotgun addaan lisensya SN 7556132 ken dua a bala iti uneg ti chamber. Narekobre pay iti crime scene ti maysa a bala, maysa a nausar a shell tib ala para 12-gauge shotgun ken maysa a bolo nga agatiddug iti 19 inches mairaman pagiggaman.
Naipan ti suspek iti Candon City Hospital para eksaminasion kalpsanna naipan iti Candon CPS karaman ti shotgun a nausar para iti dokumentasion ken umno a disposision. (Tawid News Magazine)


text:
Plantilia:Dokumentasion ti pungol
Daytoy ket isu ti plantilia ti pungol (Ingles: stub). Daytoy ket ababa laeng a panangipalawag, para iti napno a panangipalawag pangngaasi a kitaen ti Wikipedia:Pungol.
Dagiti linaon
Ania kadi ti pungol?[urnosen ti taudan]
Ti pungol ket artikulo nga aglaon laeng kadagiti bassit a sentensia ken ababa laeng a mangited ti ensiklopidiko a sakop iti suheto.
Kasano a mailasin ti pungol?[urnosen ti taudan]
- No mabalin, padasen ti maitutop a plantilia ti pungol para iti artikulo. Ti napno a listaan ket mabalin a mabirukan idiay Wikipedia:Pungol.
- Mabalin ti agusar ti dua wenno ad-adu a plantilia ti pungol, no nasken, mabalin ti agusar ti uppat ngem nasken a saan nga agusar ti ad-adu ngem uppat iti ania man nga artikulo.
- Ikabil ti plantilia ti pungol iti gibus iti artikulo, kalpasan ti paset "Dagiti silpo ti ruar" , kadagiti ania man a plantilia ti panagdaliasat, ken dagiti etiketa ti kategoria. Dagitoy a plantilia ket mabalin a mainayon babaen ti pananginayon ti naganda iti uneg dagiti dua a pangrikep , a kas ti {{pungol}}.
Adu pay a pakaammo[urnosen ti taudan]
Dagiti adu pay a pakaammo ket mabirukan idiay:
Kitaen pay[urnosen ti taudan]
- Dagiti baw-ing − no adda, dagiti sabali a nagan daytoy a plantilia a mabalin a mausar
Panagusar[urnosen ti taudan]
Daytoy a plantilia ket us-usaren babaen ti Plantilia:Asbox tapno maiparang ti sapasap a dokumentasion para kadagiti amin a plantilia ti pungol.
Kitaen pay[urnosen ti taudan]
- Dagiti baw-ing − no adda, dagiti sabali a nagan daytoy a plantilia a mabalin a mausar


text:
NABARA ti subangmi idi rabii ken ni Dennis, ti inunaan iti tallo nga anakko. Ti kaawan ti pagsapulanna ken naipundarda nga agassawa ti gapuna. Makikabkabbalayda pay laeng kadakami iti balaymi ditoy Paras uray iti baet nga addan asawana ken duan ti putotna, da Angelo ken Christine. Gatas, diaper, agas, para pammigat, pangaldaw ken pangrabii— nakadepende pay laeng kadakami.
Sakbay a nagpinnalatipat ti nabara a balikasmi, nagsasangokami pay kada Arsing ken Eddie a kaarrubak iti minalem a bisiomi. Dimi ngaminen maliwayan ti minalem a sesionmi iti lamisaan a ti agendami ket sammigel.
Sigud a saan a sumungsungbat ni Dennis no kastoy a sumro ti kinatarabitabko nangruna no nabartekakon. Diak met ngarud maigawid ti dilak iti kayatko nga ibaga. Tarabitab a mammartek, kas kuna ngarud ni Jelly nga asawak.
No agrikiarkami, ti kaawan latta iti trabahona ti derderrek. Adda pammasagid iti tunggal balikasko … nga ammok nga umukuok iti riknana. No dadduma, ammok a nagubsang ti maisawangko. Ngem no marugiak, narasawen ti dilak kadagiti ibalbalikasko. No kasdiay a sumro ti ungetko: “Palamlamutkayo lattan!” makunak pay.
Adda metten asawa ti dua nga adi ni Dennis, ni Edith, ti kakaisuna a babai ken ni Bong a kimmut. Agdadagsen met ti asawa ni Bong.
Nasingpet met ketdi ni Dennis. Bayat nga agbirbirok pay laeng iti trabahona ket nagaget nga agtrabaho iti balay. Tultulonganna ni Sally nga asawana. Kas pammaneknek, nadalimanek ti balay. No sumangpetak iti malem, nakalutodan. Mangan laengen ti kuaenmi ken baket a naggapu met iti naglakuanna.
No adda pagpletena ket agturong idiay ili tapno agbirok iti trabaho. Suknadanna dagiti impasana nga application letter. Nakaipasa payen iti resumena idiay city hall. Urayenna kano laengen ti ayabda.
Diak met gagara a pasaktan ni Dennis ta makitak met ti pingetna nga agbirok iti trabaho. Ngem no dadduma, diak maaluadan ti siudotko nangruna no makitak a nakailad wenno mabaybay-anna ti putotna a nakadungdungrit a masangpetak manipud iti shop. Ket no nakainomakon, diakon maigawid ti dilak.
No adda pakaay-aywak iti panaggianda ditoy balay, isuda da Angelo ken Christine. Ni Angelo, nakaay-ayat ti kinagarawigawna iti tawenna a dua. Numona ta nagdungngo kaniak. Adda laeng bengbengegna nangruna no saan a matungpal ti kayatna. Mapampanuynoyan ngamin.
Ngem kunada, maymayat ti ubing a naalikuteg ngem iti natalna. No sumangpetak iti malem manipud iti machine shop a panggedak, adda latta pasarabok a siopaw wenno banana cue. Sumabet lattan kaniak uray nakaas-aseteak. No lemmengak wenno liklikak. Ayna, agdalupisak ket irungaabnan. Iti rabii, kaid-iddami ken ni baket. Liwliwamin ti pannakigantil kenkuana agingga a mabannog sakbay a maturog.
Iti maysa a malem, nasangpetak ni Angelo nga agsangsangit, nakaduldulpet a nakailad iti daga. ‘Yabak koma ni Sally a manugangko ngem nangegko met ti panagsangit ti maladaga nga ubbana a ni Christine… innem a bulanna.
“Apay nga agsangsangitka, balong?” intimekko.
Apaman a nangegna ti bosesko, insigida a bimmangon ket inarakupnak. Kunam la no kanayon a mail-iliwan.
“Dede… dede…” inlailona kaniak.
Maawatak a mabisin, kayatna ti agpatimpla iti gatasna. Pinunasko ti pingpingna babaen iti gayadan ti badok. Inubbak ket tinurongmi ti kusina. Nangalaak iti maysa a naugasan a tsupon, pinakbuak iti napudot a danum manipud iti termos. Inalak ti Lactumna, nangkaudak iti namitlo a daras. Kinulog-kulogko ket nagpusisit gapu iti bara ti danum.
“Ipalamiista pay, wen?” kinunak.
Ibabak koman ta innak gumatang ti sigarilio ngem dina kayat ti paidisso. Immirut ketdi ti arakupna. Kapilitan nga inkuyogkon iti tiendaan ni Tessie.
“Gumatangak man iti vitaminsko, Tessie,” intimekko.
“Liquid wenno kapsula,” insaludsodna. Ti liquid a kunana ket arak idinto a sigarilio met ti kapsula.
“Kapsula, kaguddua’t kaha,” diakon imbaga ti brandko ta ammonan. Inyawatko ti singkuenta pisos.
Bayat a kuenkuentaen ni Tessie ti suplik, indagsen ni Angelo ti bagina tapno makaasideg iti tawa a nakabitinan dagiti chitchitria. Idi kuan, nagitudon kadagiti kayatna a kanen.
“Yam— yam!” intudona ti kendi.
“Ayna, balong… madadael ti ngipenmo.”
“Endi, yam! yam!” impapilitna. Nagkuribibin.
Ania pay ngarud ti mabalinak. “Mangtedka man, Tessie.” inkissiimko.
“Narigat ti agapo, ania, manong?” inyisem ni Tessie bayat a mangkakaut iti kendi.
“Wen ngarud. Palalo pay ti kinabengegna,” insungbatko.
“Paboritonaka ngamin ni Amang, ania, Angelo?” kinitana ti ubing.
“Ay wen, dina pay kayat a taliawen ti amana no addaak. Bautenda met,” insungbatko.
Insigida nga impalukat ni Angelo ti maysa a kendi apaman a naiggamanna. Idi makadanonkami idiay balay, ibabak koman ta maktangannak metten ngem madina. Daytoy ti rigatna iti ubing a nairuam ken ni apona. Adda met apok ken ni Edith. Adda pay ni Christine a simmaruno kenkuana ngem diak la mailawlawag ti kinadekketko kenkuana. Mabalin a ti maysa a rason ta isuna ti inunaan ngamin. Manipud idi naipasngay, addaakon iti sibayna. Diak ngata kabaelan no maipanaw kaniak daytoy nga apok.
Umanay la a pang-blackmail kaniak daytoy ni Dennis no agsubangkami. No ibagana nga umallatiwdan idiay San Esteban, diakon makatagari.
Ngem no maawatannak la koma ni Dennis. No apay a kanayon a pasagidak isuna. Mariribukannak met iti agdama a kasasaadna. Kayatko a madagdag a maaddaan iti trabaho a pagsanggiran ti pamiliana. No adda man maibagak a nakarkaro, bunga ngata daytoy iti kinabartekko. Ngem no ammona la koma, nga uray siak met masaktanak met iti ibagbagak kenkuana.
(Adda tuloyna)


text:
Patay
Ti patay ket isu ti permanente a panagsardeng iti amin a biolohiko nga annong a mangtalinaay iti naisangayan a sibibiag nga organismo. Ti penomena a sapasap a mangiyeg iti patay ket mairaman ti biolohiko a panaglakay, panagsida, malnutrision, sakit, panagpakamatay, panagpapatay ken dagiti aksidente wenno trauma a nagbanagan iti terminal a dunor.[1] Dagiti bagi ti sibibiag nga organismo ket mangrugi nga aglungsot iti nabiit kalpasan ti ipapatay Ti ipapatay ti maysa nga organismo ket resulta piti maysa a permanente a kaawan ti kaadda iti rikna .[2][3]
Dagiti nagibasaran[urnosen | urnosen ti taudan]
- ^ Zimmerman, Leda (19 Oktubre 2010). "Nasken kadi amin nga organismo ket lumakay ken matay?". Massachusetts Institute of Technology School of Engineering. Naiyarkibo manipud iti kasisigud idi 1 Nobiembre 2010. Naala idi 5 Pebrero 2012.
- ^ Bioetika.: Ti Panagsubli kadagiti Kammasapulan. - Panid 260, Bernard Gert, Charles M. Culver - 1997
- ^ Tattao, Nagtagitaoan, ken ti Pannakaipalplawag iti Patay - Panid 23, John P. Lizza - 2006
- Bibliograpia
- Bondeson, Jan (2001). Naipunpon a Sibibiag: ti Nakabutbuteng a Pakasaritaan iti Kangrunaan a Panagbutbutengtayo. W. W. Norton & Company. ISBN 0-393-04906-X.
- Mullin, Glenn H. (2008) [1998]. Panagbiag ti Sanguanan ti Patay: Ti Tibetano a Tradision. Ithica, New York: Snow Lion Publications. ISBN 978-1-55939-310-2.
Dagiti akinruar a silpo[urnosen | urnosen ti taudan]
- Dagiti inadaw a sasao a mainaig iti Patay iti Wikiquote (iti Ingles)
- Midia a mainaig iti Patay iti Wikimedia Commons
- Kitaen ti Patay iti Proyekto ti Nawaya a Direktorio (iti Ingles)


text:
Ni Alexander the Great (336-323 B.C.) a napandagan ti punganna iti libro nga “Iliad” ken imuko, namagkaysa kadagiti aggugubat nga agpapada met laeng a Griego ken nangparmek iti “Duog a Lubong”, inasawana ti anak ti kaudian nga emperador a Persiano.
Manipud idi punganay, kinainnagawda iti bileg a mangituray ken kabusorda a Griego dagiti Persiano. Ngem di nagpaay daytoy a lapped wenno tubeng iti ayan-ayatda iti imnas a taga-Persia. Awanen ti sabali nga inayat ni Alexander the Great agingga iti nasapa nga ipupusayna.
Ti kaingungot ni Hitler, timmulad ken ni lakayna a nagpakamatay iti uneg ti maysa a bunker. Ni Adolf Hitler, nalatlatak iti naganna a “Fuchrer”, sinuratna idi ti Mein Kampf (My Struggle) a blueprint wenno balabala ti pagilian ti Nazi Germany iti gubat ken panangsakupda kadagiti kaarrubada a nasion. Naibasar ti gagem ni Hitler a mangparmek ken mangsakup iti panamatina unay iti bukodna met laeng a teoria nga “Aryanismo”: isuda nga Aleman ti kasariritan ket kabilegan ngarud a puli iti lubong. Am-ammo pay ni Adolf Hitler a kas, “The Butcher of Auschwitz”. Aglima riwriw a Hudeo ti pinapatayna iti gas chamber.
Ti Alemania ti simmublat ngamin a sunsonen ken parmeken ti Allied Forces a binukel ti Gran Britania, Soviet Union wenno Russia ken ti Estados Unidos ti Amerika. Naribbuotdan dagiti teritorio a narabsut idi ti Alemania babaen ti makunkuna a “blitzkrieg”, wenno kasla kimat a panangparmek ken panangsakup. Timmulad a nagpa-kamatay ti asawa ni Adolf Hitler agsipud ta kabinglay daytoy ni lakayna iti balligi agraman pannakapaayna.
Iti pakasaritaan met ti Filipinas, iti panawen a yaalsa idi dagiti “Indio” a kas pangawag dagiti Kastila kadagiti appotayo, nalatak ti ayan-ayat da Josephine Bracken ken Jose Rizal. Saan a tubeng ti panaggidiat ti puli, kultura a nabangonan ken pammatida tapno masangal ti naindaklan nga ayan-ayatda. Nagassawada. Sisasaet idi ni Josephine Bracken a nangsarungkar ken nangan-andingay ken ni Jose Rizal iti uneg ti pagbaludan ken agingga iti maudi a kanito sakbay a paltoganda ti naud-udi iti plasa ti Bagumbayan wennno Luneta.
Ni Gabriela Silang (1731-1763) agsipud iti naindaklan nga ayatna iti asawana, intuloyna ti napanawan ni Diego nga inrusuat, ti yaalsa ti Ilocos kontra kadagiti Kastila. Liput a ginudas idi ni Miguel Vicos, maysa a mestiso ken kasingedda pay met ngarud ni Diego. Nagbalin ni Gabriela a henerala dagiti rebelde nga Ilokano.
Nagdinamag met idi naladaw a maikapito a dekada ti siglo, ti panangtallikud ni Prince Rainier ti Monaco iti “pomp and glory of the royal crown” tapno maikallaysana ti makuna a maysa laeng a commoner nupay nalatak nga artista ken bituen ti Hollywood a ni Grace Kelly. Wen, agsipud iti bileg ni ayat!
Agingga ita, pagtutungtongan pay laeng , nangruna dagiti nataengan, ni Armi Kusela a maysa idi kadagiti kalibnosan a babai iti lubong ken nangabak a kas Miss Universe. Inidian ni Armi Kusela dagiti nagarem kenkuana nga ingget-baknang ken adda pay kameng iti nangato a dara ken ti naidiaya a Hollywood career tapno paikallaysa laeng iti maysa a Filipino businessman nga agapeliedo iti Hilario. Nag-tallugod iti diktar ti pusona.
Kasla narigat a patien ti panagayan-ayat sa panagkallaysa kalpasanna, da Ogie Alcasid ken Michelle Van Eimeren. Ni Ogie, pandak a kumakanta, aktor ken TV commercial-comedian a Fili-pino. Ni Michelle Van Eimeren, Australian beauty queen ken partisipante iti naangay idi a Miss Universe beauty pageant iti Filipinas. Ni Miss Sushmita Sen idi ti nangabak. Ni Ogie ti chaperon idi ni Michelle iti Manila. Dita a naginnasideg ti rikna ken nasangal ti ayan-ayatda.
Adu pay dagiti naindaklan a pasamak wenno pakasaritaan maipapan iti ayan-ayat, ngem maymaysa wenno sangkapada ti ipaduyakyakda. Ti pudno wenno naindaklan nga ayat, dina bigbigen ken saan a tubeng ti panagsupadi ti puli, kultura wenno kannawidan, pammati, kita ti gobierno, kasasaad iti biag ken paggargarawan a gimong.#


text:
Maysaak kadagiti naruay nga agbasbasa iti daytoy a pagiwarnak. Makunak a makalinglingay daytoy ken makaited adal kadagiti padak nga agbasbasa. Gapuna a natukay met ti riknak a mangibinglay iti daytoy a kapadasak maipanggep ken ayat. Ayat a nagbalinen a paset ti biagko.
Awagannak laeng iti Marinelle. Agtawenak iti 22 ken residenteak iti siudad ti Candon. Agtrabtrabahoak idiay Tagudin, ILocos Sur.
Manong Danny, sublianta ti tawen 2005. Daytoy a tawen a nagbalin a nobiok ni Jayson. Inauna ni Jayson iti dua a tawen ngem siak. Agbasbasa iti BS Nursing idiay siudad ti Baguio. Addaak met idin iti maikadua a tukad ti kolehio iti Edukasion ditoy Candon.
Nupay aginnadayokami iti pagad-adalan, dinominggokami nga agkita ta tunggal Sabado nga agawid ditoy Ilocos Sur basta awan ti dutyna. Ditoy balaymi ti ayuyangna tunggal bakasionna. Masansan nga awisennak a mapankami agbuya iti sine wenno mangan iti restaurant iti siudad. Namaris ti aldawko no kadennak ni Jayson.
Nagturpos ni Jayson idi Marso 2006. Iti panagturposna, naragsakannak ta magawgaw-atnan ti arapaapna iti biag.
Saanen a nageksamen ni Jayson iti board. Inasikasona ketdi dagiti papelesna nga agabrod. Apagbiit ti ipapanna ta tinulongan dagiti kakabagianna.
Idi agluas, inkarina a dinto agbalbaliw ken masansan a tumawag.
“Agsingsingpetka, urayennak,” nakunana.
Dagita dagiti balikas nga imbatina, Manong Danny. Balikas a nagkammatalekak bayat ti kaawanna iti dennak.
Dagiti immuna a bulan manipud napan iti abrod, masansan a tumawag kaniak. Adu ti pagsarsaritaanmi. Kas iti arapaapna a panagkasarmi inton makaurnong. Ur-urayek dayta nga aldaw, nakunak kenkuana.
Dua a tawen ti naglabas. Maysa nga aldaw idi Mayo 2008, timmawag kaniak ket imbagana ti panagbakasionna iti Hunio. Diak mailadawan ti ragsakko iti daydi nga imbagana, Manong Danny.
Simmangpet ni Jayson ditoy Candon idi Hunio 3, 2008. Inur-urayko a sumarungkar ditoy balay ngem saan man laeng a timmammidaw uray apagkanito laeng.
“Adu ngata ti simmarabo,” nakunkunak iti nakemko.
Ngem makalawas kalpasan ti isasangpetna, diak pay nakita uray anniniwanna. Uray dagiti tawagko iti selpon, dina met sungbatan. Dikon maigawid ti isasangbay ti panagduaduak. Agsisimparat dagiti saludsod iti panunotko. Ti makadakes, adda mabukbukel nga amak iti barukongko.
Kayatko koma ti mapan iti balayda ngem nagbainak. Amangan no kunanto pay ketdi dagiti kakabagianna nga idanonko ti bagik.
Nasungbatan ti ngatangatak idi maysa a kaarrubada ti nagpadamag a dandanin agkasar ni Jayson. Kasla diak patien iti dayta a nangegko, Manong Danny. Ad-addan ti pannakaplengko idi maammuak a ni Paula, ti nasinged a pagayamko, ti asawaenna!
(Adda tuloyna)


text:
1917
Ti 1917 ket maysa a kadawyan a tawen a nangrugi iti aldaw ti Lunes iti kalendario a Gregoriano (dominikal a letra G).
Paspasamak[urnosen | urnosen ti taudan]
Enero[urnosen | urnosen ti taudan]
- Enero 22 – Sangalubongan a Gubat I: Ni Presidente ti Estados Unidos Woodrow Wilson ket timmawag iti "kapia nga awan balligi" idiay Alemania.
Marso[urnosen | urnosen ti taudan]
- Marso 4 – Inrugi ni Presidente ti Estados Unidos Woodrow Wilson ti maikadua a terminona.
- Marso 10 – Ti Probinsia ti Batangas ket pormal a napundar a kas maysa kadagiti immuna nga enkomienda ti Filipinas.
Di ammo ti petsa[urnosen | urnosen ti taudan]
- Nabangon idiay Beijing ti Agpayso a Simbaan ni Jesus.
Naipasngay[urnosen | urnosen ti taudan]
Enero[urnosen | urnosen ti taudan]
- Enero 5 – Jane Wyman, Amerikana nga aktres, immuna nga asawa ni Ronald Reagan (pimmusay 2007)
- Enero 24 – Ernest Borgnine, Amerikano nga aktor (pimmusay 2012)
Pebrero[urnosen | urnosen ti taudan]
- Pebrero 17 – Whang-od, Filipina a mammatek
Mayo[urnosen | urnosen ti taudan]
- Mayo 4 – Nick Joaquin, Filipino a nobelista (pimmusay 2004)
- Mayo 29 – John F. Kennedy, maika-35 a Presidente iti Estados Unidos (pimmusay 1963)
Hunio[urnosen | urnosen ti taudan]
- Hunio 30 – Susan Hayward, Amerikana nga aktres (pimmusay 1975)
Agosto[urnosen | urnosen ti taudan]
- Agosto 22 – John Lee Hooker, Aprikano-Amerikano a musikero (pimmusay 2001)
Septiembre[urnosen | urnosen ti taudan]
- Septiembre 11 – Ferdinand Marcos Maika-10 a Pangulo ti Filipinas (pimmusay 1989)
Oktubre[urnosen | urnosen ti taudan]
- Oktubre 22 – Joan Fontaine, Briton-Amerikana nga aktres (pimmusay 2013)
Disiembre[urnosen | urnosen ti taudan]
- Disiembre 21 – Heinrich Böll, Aleman a mannurat, nagungunaan ti Premio Nobel iti Literatura (pimmusay 1985)
Pimmusay[urnosen | urnosen ti taudan]
- Pebrero 16 – Octave Mirbeau, Pranses a mannurat (naipasngay 1848)
- Abril 8 – Arsenio Cruz-Herrera, Filipino nga abogado ken politiko (naipasngay 1863)
Dagiti akinruar a silpo[urnosen | urnosen ti taudan]
Midia a mainaig iti 1917 iti Wikimedia Commons


text:
Joseph Haydn
Ni Franz Joseph Haydn ( /ˈdʒoʊzəf ˈhaɪdən/; Aleman: [ˈjoːzɛf ˈhaɪdən] ( denggen); 31 Marso[1] 1732 – 31 Mayo 1809), naamammuan pay a kas ni Joseph Haydn,[2] ket maysa idi nga Austriano[3] a kompositor, maysa kadagiti kaaduan a prolipiko ken prominente iti Klasika apaset ti panawen. Isu ket kankanayon a tinawtawagan ti "Ama ti Simponia" ken "Ama ti Kuerdas a Kuarteto" gapu kadgiti nangruna a kontribusionna kadagitoy a porma. Isu ket nangruna pay iti panagrang-ay iti piano trio ken ti ebolusion iti sonata porma.[4][5]
Dagiti nota[urnosen | urnosen ti taudan]
- ^ Ti petsa ket di nakeddengan. Ni Haydn ket nangibagbaga nga isu ket naipasngay iti daytoy nga aldaw (Geiringer (1982, 9); Jones (1810, 8)), ngem adda dagiti kameng ti pamiliana a nagreporta nga imbes ket idi 1 Abril (Geiringer). Ti karikutan ket nagtaud manipud iti kinapudno a dagiti opisial a rehistro ni Haydn ket saan a nairehistro ti petsa ti pannakaipasngayna ngem ti petsa ti pannakabunniagna, nga iti kaso ni Haydn ket idi 1 Abril (Wyn Jones 2009, 2–3).
- ^ Urayno isu ket sagpaminsan a tinawtawagan ti "Franz Joseph Haydn", ti nagan a "Franz" ket saan idi nga inus-usar ti kompositor iti kabibiagna ken linikliklikan babaen dagiti eskolar tatta nga aldaw. (Webster, James: "Haydn, Joseph", Grove Music Online ed. L. Macy (Naala idi 18 Enero 2007), http://www.grovemusic.com). Kitaen pay ti Nagan ni Haydn.
- ^ Webster ken Feder, 2001
- ^ Rosen 1997, pp. 43–54
- ^ Smallman, Basil (1992). Ti Piano Trio: Ti Pakasaritaanna, Pamay-an, ken Repertorio. Unibersidad ti Oxford a Pagmalditan. pp. 16–19. ISBN 0-19-318307-2.
Dagiti akinruar a silpo[urnosen | urnosen ti taudan]
Midia a mainaig kenni Joseph Haydn iti Wikimedia Commons
Dagiti inadaw a sasao a mainaig kenni Joseph Haydn iti Wikiquote (iti Ingles)


text:
SANTA MARIA, Ilocos Sur – Kapkapnekan ti maysa a babai a ti kabsatna ti nauram a bangkay a nasarakan iti sanguanan ti kamposanto ditoy nga ili.
Kinuna ni Flora Callejo Cabradilla a dida dagus a nabigbig ti bangkay gapu iti nakaro a pannakauramna ngem “100 porsiento” a ti kabsatda ti nauram a bangkay nga imbellengda iti sanguanan ti kamposanto ti Sta. Maria.
Segun ken ni Callejo, saanen a naggawid ni Felix Callejo, 34, agnaed iti San Pedro, Narvacan manipud idi napan nakipiesta iti Barangay Nanguneg.
Kinuna ni Flora a siguraduennan a ni Felix ti bangkay kalpasan a nakitada ti bado a suotna iti asideg ti nakapuoranna.
Immun-una iti daytoy, binigbig ti maysa nga ama a taga-Tagudin, Ilocos Sur a ti anakna ti napuoran a bangkay.
Segun ken ni Reynaldo Cuaresma, ti anakna a ni Rey ti napuoran a bangkay agsipud iti bukol iti ulona.
Ngem imbabawi met laeng ti ama ti statementna iti polis gapu ta sibibiag gayam ti anakna.#